FI Euroopan unionin virallinen lehti C 223/1

Ohjeet on annettu eri muutosluokkia koskevista yksityiskohdista, ihmisille ja eläimille tarkoitettujen lääkkeiden myyntilupien ehtojen muutosten tutkimisesta 24. marraskuuta 2008 annetun komission asetuksen (EY) N:o 1234/2008 II, II a, III ja IV luvussa säädettyjen menettelyjen toiminnasta sekä näiden menettelyjen mukaisesti toimitettavista asiakirjoista

2013/C 223/01

Sisällys

1. JOHDANTO

2. MENETTELYÄ KOSKEVAT OHJEET MUUTOSTEN KÄSITTELYÄ VARTEN

2.1 Tyypin IA pienet muutokset

2.1.1 Tyypin IA ilmoitusten toimittaminen

2.1.2 Tyypin IA muutosten arviointi vastavuoroisessa tunnustamismenettelyssä

2.1.3 Tyypin IA muutosten arviointi puhtaasti kansallisessa menettelyssä

2.1.4 Tyypin IA muutosten arviointi keskitetyssä menettelyssä

2.2 Tyypin IB pienet muutokset

2.2.1 Tyypin IB ilmoitusten toimittaminen

2.2.2 Tyypin IB muutosten tarkastelu vastavuoroisessa tunnustamismenettelyssä

2.2.3 Tyypin IB muutosten arviointi puhtaasti kansallisessa menettelyssä

2.2.4 Tyypin IB muutosten arviointi keskitetyssä menettelyssä

2.3 Tyypin II huomattavat muutokset

2.3.1 Tyypin II hakemusten toimittaminen

2.3.2 Tyypin II muutosten arviointi vastavuoroisessa tunnustamismenettelyssä

2.3.3 Tyypin II muutosten arvioinnin tulos vastavuoroisessa tunnustamismenettelyssä

2.3.4 Tyypin II muutosten arviointi puhtaasti kansallisessa menettelyssä

2.3.5 Tyypin II muutosten arvioinnin tulos puhtaasti kansallisessa menettelyssä

2.3.6 Tyypin II muutosten arviointi keskitetyssä menettelyssä

2.3.7 Tyypin II muutosten arvioinnin tulos keskitetyssä menettelyssä

2.4 Laajennukset

2.4.1 Laajennushakemusten toimittaminen

2.4.2 Laajennuksen arviointi kansallisessa menettelyssä

2.4.3 Laajennuksen arviointi keskitetyssä menettelyssä

2.5 Ihmisten influenssarokotteet

2.5.1 Ihmisten influenssarokotteiden vuotuiseen päivitykseen liittyvien muutosten toimittaminen

2.5.2 Muutosten arviointi vastavuoroisessa tunnustamismenettelyssä

2.5.3 Muutosten arviointi puhtaasti kansallisessa menettelyssä

2.5.4 Muutosten arviointi keskitetyssä menettelyssä

2.6 Kiireelliset turvallisuusrajoitukset

2.7 Vaatimusten noudattamista koskeva lausuma lastenlääkeasetuksen mukaisesti

3. MENETTELYLLISET OHJEET TYÖNJAKOA VARTEN

3.1 Muutoshakemuksen toimittaminen työnjakomenettelyä soveltaen

3.2 Työnjaon arviointi, johon ei sisälly keskitetyssä menettelyssä hyväksyttyjä lääkkeitä

3.3 Sellaisen työnjaon arvioinnin tulos, johon ei sisälly keskitetyssä menettelyssä hyväksyttyjä lääkkeitä

3.4 Työnjaon arviointi, johon sisältyy keskitetyssä menettelyssä hyväksyttyjä lääkkeitä

3.5 Sellaisen työnjaon arvioinnin tulos, johon sisältyy keskitetyssä menettelyssä hyväksyttyjä lääkkeitä

4. LIITE

1. JOHDANTO

Ihmisille ja eläimille tarkoitettujen lääkkeiden myyntilupien ehtojen muutosten tutkimisesta 24. marraskuuta 2008 annetulla komission asetuksella (EY) N:o 1234/2008 (1), josta käytetään jäljempänä nimitystä ’muutosasetus’, säännellään myyntilupien muutoksia koskevaa menettelyä. Sitä on muutettu komission asetuksella (EU) N:o 712/2012 (2).

Muutosasetuksen 4 artiklan 1 kohdassa säädetään, että komissio laatii ohjeistot eri muutosluokkia koskevista yksityiskohdista, asetuksen II, II a, III ja IV luvussa säädettyjen menettelyjen toiminnasta sekä näiden menettelyjen mukaisesti toimitettavista asiakirjoista.

Näitä ohjeita sovelletaan Euroopan parlamentin ja neuvoston asetuksen (EY) N:o 726/2004 (3), direktiivin 2001/82/EY (4), Euroopan parlamentin ja neuvoston direktiivin 2001/83/EY (5) ja neuvoston direktiivin 87/22/ETY (6) mukaisesti myönnettyjen ihmisille ja eläimille tarkoitettujen lääkkeiden myyntilupien muutoksiin. Niiden tarkoituksena on helpottaa muutosasetuksen tulkintaa ja soveltamista. Ohjeissa annetaan tarkkoja tietoja eri menettelyjen soveltamisesta, mukaan luettuna kuvaus kaikista asiaankuuluvista vaiheista muutoshakemuksen jättämisestä aina menettelyn lopputulokseen eli soveltamiseen.

Lisäksi näiden ohjeiden liitteessä kuvataan yksityiskohtaisesti muutosten luokittelu muutosasetuksen 2 artiklassa määriteltyihin luokkiin – tyypin IA pienet muutokset, tyypin IB pienet muutokset ja tyypin II huomattavat muutokset – ja annetaan tarvittaessa lisätietoja yksittäisten muutosten yhteydessä ilmoitettavista tieteellisistä tiedoista ja näiden dokumentoinnista. Näiden ohjeiden liitettä päivitetään säännöllisesti muutosasetuksen 5 artiklan mukaisten suositusten perusteella sekä tieteen ja tekniikan kehittyessä.

Näiden ohjeiden kannalta merkitykselliset määritelmät annetaan direktiivissä 2001/82/EY, direktiivissä 2001/83/EY, asetuksessa (EY) N:o 726/2004 sekä muutosasetuksessa. Lisäksi näissä ohjeissa samaan emoyhtiöön tai samaan yhtiöryhmään kuuluvia myyntiluvan haltijoita sekä myyntiluvan haltijoita, jotka ovat tehneet keskenään sopimuksia tai jotka harjoittavat yhteistoimintaa asianomaisen lääkkeen saattamiseksi markkinoille, on pidettävä samana myyntiluvan haltijana, jäljempänä ’luvanhaltija’ (7).

Näissä ohjeissa olevalla viittauksella ’keskitettyyn menettelyyn’ tarkoitetaan asetuksessa (EY) N:o 726/2004 säädettyä myyntilupien myöntämismenettelyä. Viittauksella ’vastavuoroiseen tunnustamismenettelyyn’ tarkoitetaan direktiivissä 87/22/ETY, direktiivin 2001/82/EY 32 ja 33 artiklassa sekä direktiivin 2001/83/EY 28 ja 29 artiklassa säädettyä myyntiluvan myöntämismenettelyä. Myyntilupia, jotka on myönnetty direktiivin 2001/82/EY 36, 37 ja 38 artiklassa ja direktiivin 2001/83/EY 32, 33 ja 34 artiklassa säädetyn, täydelliseen yhdenmukaistamiseen johtaneen erityismenettelyn mukaisesti, pidetään myös vastavuoroisen tunnustamismenettelyn mukaisesti myönnettyinä myyntilupina. Viittauksella ’puhtaasti kansalliseen menettelyyn’ tarkoitetaan menettelyä, jossa jäsenvaltio myöntää myyntiluvan unionin säännöstön mukaisesti vastavuoroisen tunnustamismenettelyn ulkopuolella.

Näissä ohjeissa olevalla viittauksella ’kyseeseen tuleviin jäsenvaltioihin’ tarkoitetaan muutosasetuksen 2 artiklan 6 kohdan mukaisesti kutakin jäsenvaltiota, jonka toimivaltainen viranomainen on myöntänyt myyntiluvan kyseiselle lääkkeelle. Viittauksella ’asianomaisiin jäsenvaltioihin’ tarkoitetaan kaikkia kyseeseen tulevia jäsenvaltioita paitsi viitejäsenvaltiota. Viittauksella ’kansalliseen toimivaltaiseen viranomaiseen’ tarkoitetaan viranomaista, joka on myöntänyt myyntiluvan puhtaasti kansallisen menettelyn mukaisesti.

Näissä ohjeissa oleva viittaus ’virastoon’ tarkoittaa Euroopan lääkevirastoa.

2. MENETTELYÄ KOSKEVAT OHJEET MUUTOSTEN KÄSITTELYÄ VARTEN

Myyntiluvassa esitetään ehdot, joiden mukaisesti lääkkeen myynti on sallittua EU:ssa. Myyntilupa muodostuu seuraavista:

i) myyntiluvan myöntämispäätös, jonka on antanut asianomainen viranomainen; ja

ii) tekninen selvitys, jossa on hakijan direktiivin 2001/82/EY 12 artiklan 3 kohdan – 14 artiklan sekä liitteen I, direktiivin 2001/83/EY 8 artiklan 3 kohdan – 11 artiklan ja liitteen I, asetuksen (EY) N:o 726/2004 6 artiklan 2 kohdan ja 31 artiklan 2 kohdan sekä asetuksen (EY) N:o 1394/2007 7 artiklan mukaisesti toimittamat tiedot.

Myyntiluvan myöntämispäätöksen sekä teknisen selvityksen muuttamista koskeviin menettelyihin sovelletaan muutosasetusta.

Ihmisten käyttöön tarkoitettujen lääkkeiden tapauksessa myyntipäällysmerkintöjen tai pakkausselosteen muutoksiin, jotka eivät liity valmisteyhteenvetoon, ei kuitenkaan sovelleta muutosasetuksen menettelyjä. Näistä muutoksista on ilmoitettava direktiivin 2001/83/EY 61 artiklan 3 kohdan mukaisesti asiaan liittyville toimivaltaisille viranomaisille, ja ne voidaan panna täytäntöön, jos toimivaltainen viranomainen ei ole vastustanut niitä 90 päivän kuluessa.

Näissä ohjeissa katetaan seuraavat, muutosasetuksen 2 artiklassa määritellyt muutosluokat:

— Tyypin IA pienet muutokset

— Tyypin IB pienet muutokset

— Tyypin II huomattavat muutokset

— Laajennukset

— Kiireelliset turvallisuusrajoitukset.

Viitejäsenvaltio, kansallinen toimivaltainen viranomainen tai virasto (8) vastaa haltijoiden mahdollisiin kysymyksiin tulossa olevista yksittäisistä muutoksista. Tarvittaessa viitejäsenvaltion, kansallisen toimivaltaisen viranomaisen tai viraston kanssa voidaan järjestää ilmoittamista edeltävä neuvottelu, jossa annetaan sääntelyyn tai menettelyyn liittyviä yksityiskohtaisia neuvoja.

On huomattava, että jos muutosten ryhmään kuuluu erityyppisiä muutoksia, koko ryhmä on ilmoitettava ja käsiteltävä ryhmän ”merkittävimmän” muutostyypin mukaisesti. Jos ryhmässä on esimerkiksi yksi laajennus ja yksi tyypin II huomattava muutos, ryhmä käsitellään laajennushakemuksena. Tyypin IB ja tyypin IA pieniä muutoksia sisältävä ryhmä käsitellään tyypin IB muutoksena.

Kun näissä ohjeissa viitataan muutosilmoitusten tai hakemusten toimittamiseen, toimitettavien kappaleiden lukumäärän ilmoittaa keskitetyn menettelyn yhteydessä virasto. Vastavuoroisen tunnustamismenettelyn yhteydessä kappaleiden määrän ilmoittavat eläinlääkkeiden osalta direktiivin 2001/82/EY 31 artiklalla ja ihmisille tarkoitettujen lääkkeiden osalta direktiivin 2001/83/EY 27 artiklalla perustetut koordinointiryhmät, jäljempänä ’koordinointiryhmät’, ja puhtaasti kansallisen menettelyn yhteydessä kansallinen toimivaltainen viranomainen.

Lääkkeen (sekä ihmisten että eläinten) myyntiluvan muutoshakemuslomake on saatavilla osoitteesta http://ec.europa.eu/health/documents/eudralex/vol-2/index_en.htm.

Luvanhaltijan on toimitettava asiaan liittyvän viranomaisen pyynnöstä välittömästi kaikki muutosten toteuttamiseen liittyvät tiedot.

2.1 Tyypin IA pienet muutokset

Nämä ohjeet koskevat muutosasetuksen7, 8, 11, 13 a, 13 d, 13 e, 14, 17, 23 ja 24 artiklan soveltamista tyypin IA pieniin muutoksiin.

Muutosasetuksessa ja näiden ohjeiden liitteessä esitetään luettelo muutoksista, joita on pidettävä tyypin IA pieninä muutoksina. Pienet muutokset eivät edellytä ennalta annettavaa hyväksyntää, mutta luvanhaltijan on ilmoitettava ne 12 kuukauden kuluessa toteuttamisesta (ns. ”tee ja kerro” -menettely). Tietyt tyypin IA pienet muutokset on kuitenkin ilmoitettava välittömästi toteuttamisen jälkeen lääkkeen keskeytyksettömän valvonnan varmistamiseksi.

Näiden ohjeiden liitteessä selvennetään ehtoja, joiden perusteella muutoksessa voidaan noudattaa tyypin IA muutosmenettelyä, ja määritellään, mitkä tyypin IA pienet muutokset on ilmoitettava välittömästi toteuttamisen jälkeen.

2.1.1 Tyypin IA ilmoitusten toimittaminen

Tyypin IA pienet muutokset eivät edellytä viranomaisen ennakkotarkastelua ennen kuin luvanhaltija voi toteuttaa ne. Luvanhaltijan on kuitenkin toimitettava viimeistään 12 kuukauden kuluttua toteuttamispäivästä samanaikaisesti kaikille kyseeseen tuleville jäsenvaltioille, kansalliselle toimivaltaiselle viranomaiselle tai virastolle (tapauksen mukaan) ilmoitus asianomaisesta muutoksesta. Luvanhaltija voi sisällyttää tyypin IA pienen muutoksen, jota ei tarvitse ilmoittaa välittömästi, sellaiseen ilmoitukseen, joka sisältää välittömästi ilmoitettavia tyypin IA pieniä muutoksia tai mitä tahansa muita muutoksia. Muutosasetuksen 7 artiklan 2 kohdan a, b tai c alakohdassa tai 13 d artiklan 2 kohdan a, b tai c alakohdassa (tapauksen mukaan) säädetyt edellytykset on täytettävä.

Luvanhaltija voi ryhmitellä yhteen ilmoitukseen useita tyypin IA pieniä muutoksia, kuten muutosasetuksen 7 artiklan 2 kohdassa ja 13 d artiklan 2 kohdassa säädetään. Tyypin IA muutosten ryhmittelyssä on kaksi mahdollisuutta:

1) Luvanhaltija voi ryhmitellä yhden myyntiluvan ehtoja koskevia useita tyypin IA pieniä muutoksia yhteen, kunhan ne ilmoitetaan samaan aikaan samalle asiaan liittyvälle viranomaiselle.

2) Luvanhaltija voi ryhmitellä useiden myyntilupien ehtoja koskevan yhden tai useamman tyypin IA pienen muutoksen yhteen ilmoitukseen, kunhan muutokset ovat samoja kaikkien myyntilupien osalta ja ne ilmoitetaan samaan aikaan samalle asiaan liittyvälle viranomaiselle.

Tyypin IA pienistä muutoksista ilmoittamista koskeva 12 kuukauden määräaika antaa luvanhaltijalle mahdollisuuden kerätä lääkkeisiinsä liittyviä tyypin IA muutoksia vuoden ajan. Näistä muutoksista voidaan kuitenkin tehdä yksi ilmoitus vain, kun ryhmittelyä koskevat edellytykset täyttyvät (samat muutokset kaikkiin asianomaisiin lääkkeisiin). Sen vuoksi saattaa olla, että 12 kuukauden aikana toteutetuista muutoksista tehtävä ilmoitus (nk. vuosiraportti) edellyttää useita ilmoituksia; on tehtävä esimerkiksi ilmoitus, joka koskee yhtä tyypin IA pientä muutosta, ilmoitus, joka koskee yhden myyntiluvan ehtoihin tehtävien tyypin IA pienten muutosten ryhmää, ja ilmoitus, joka koskee useiden myyntilupien ehtoihin tehtävien tyypin IA pienten muutosten ryhmää.

Ilmoituksessa on mainittava muutosasetuksen liitteessä IV luetellut tiedot, ja ne on esitettävä seuraavasti asianmukaisen otsikoinnin ja numeroinnin mukaisesti asiakirjassa ”The rules governing medicinal products in the European Union”, Volume 2B, Notice to applicants (lääkkeisiin sovellettavat säännöt Euroopan unionissa, nide 2B, hakijoiden opas), jäljempänä ’EU:n yhteinen tekninen asiakirja’, kuvatussa muodossa tai asiakirjassa ”Notice to applicants Volume 6B” (hakijoiden opas, nide 6B) kuvatussa muodossa (eläinlääkkeet, kun EU:n yhteisen teknisen asiakirjan muoto ei ole käytettävissä):

— Saatekirje

— Täytetty EU:n muutoshakemuslomake (julkaistu hakijoiden oppaassa), joka sisältää yksityiskohtaiset tiedot asianomaisesta myyntiluvasta tai -luvista sekä kuvauksen kaikista ilmoitetuista muutoksista ja niiden toteutuspäivän tapauksen mukaan. Jos muutos on seurausta toisesta muutoksesta tai liittyy toiseen muutokseen, muutosten välinen suhde on kuvattava hakemuslomakkeen asianomaisessa jaksossa.

— Viittaus muutoskoodiin, joka esitetään näiden ohjeiden liitteessä ja joka osoittaa, että kaikki ehdot ja asiakirjoja koskevat vaatimukset täyttyvät, tai tapauksen mukaan viittaus luokittelusuositukseen, joka on julkaistu muutosasetuksen 5 artiklan mukaisesti ja jota on käytetty asiaan liittyvässä hakemuksessa.

— Kaikki näiden ohjeiden liitteessä täsmennetyt asiakirjat.

— Jos muutokset vaikuttavat valmisteyhteenvetoon, myyntipäällysmerkintöihin tai pakkausselosteeseen: tarkistetut valmistetiedot asiamukaisessa muodossa sekä mahdolliset käännökset. Jos tyypin IA pieni muutos vaikuttaa ulomman päällyksen tai pakkauksen tai pakkausselosteen yleiseen suunnitteluun tai luettavuuteen, viitejäsenvaltiolle, kansalliselle toimivaltaiselle viranomaiselle tai virastolle on toimitettava vedokset ja näytteet.

Vastavuoroisen tunnustamismenettelyn mukaisesti käsiteltävien muutosten yhteydessä viitejäsenvaltiolle on lisäksi toimitettava lähetyspäiväluettelo, jossa mainitaan tyypin IA muutosmenettelyn numero, päivämäärät, jolloin hakemukset on lähetetty kullekin kyseeseen tulevalle jäsenvaltiolle, ja vahvistus siitä, että asianomaisten toimivaltaisten viranomaisten edellyttämät asiaan liittyvät maksut on maksettu.

Puhtaasti kansallisen menettelyn mukaisesti käsiteltävien muutosten yhteydessä on vahvistettava, että kansallisen toimivaltaisen viranomaisen edellyttämä asiaan liittyvä maksu on maksettu.

Keskitetyssä menettelyssä käsiteltävien muutosten yhteydessä tyypin IA pienen muutoksen tai muutosten asiaan liittyvä maksu, josta säädetään neuvoston asetuksessa (EY) N:o 297/95 (9), on maksettava viraston maksumenettelyjen mukaisesti.

Muutosasetuksen 7 tai 13 d artiklassa tarkoitettujen useita saman luvanhaltijan myyntilupia koskevien ryhmiteltyjen tyypin IA pienten muutosten yhteydessä on lähetettävä yhteinen saatekirje ja hakemuslomake sekä erilliset hakemusta tukevat asiakirjat ja tarkistetut valmistetiedot (mikäli tarpeen) jokaisesta asianomaisesta lääkkeestä. Näin asiaan liittyvät viranomaiset pystyvät päivittämään jokaisen ryhmään kuuluvan myyntiluvan asiakirjat asiaa koskevien muutettujen tai uusien tietojen mukaisesti.

2.1.2 Tyypin IA muutosten arviointi vastavuoroisessa tunnustamismenettelyssä

Viitejäsenvaltio arvioi tyypin IA ilmoituksen 30 päivän kuluessa sen vastaanottamisesta.

Viitejäsenvaltio ilmoittaa luvanhaltijalle ja asianomaisille jäsenvaltioille arvioinnin tuloksesta viimeistään 30 päivänä. Jos myyntilupa edellyttää muutoksia myyntiluvan myöntämispäätökseen, kaikki kyseeseen tulevat jäsenvaltiot päivittävät myyntiluvan myöntämispäätöksen 6 kuukauden kuluessa siitä, kun ne vastaanottavat viitejäsenvaltion lähettämän arvioinnin tulokset, kunhan myyntiluvan muuttamiseen tarvittavat asiakirjat on toimitettu kyseeseen tuleville jäsenvaltioille.

Kun yhdessä ilmoituksessa ilmoitetaan yksi tai useampi tyypin IA pieni muutos, viitejäsenvaltio ilmoittaa luvanhaltijalle, mikä muutos tai mitkä muutokset on hyväksytty tai hylätty sen arvion perusteella. Myyntiluvan haltija ei saa toteuttaa hylättyjä muutoksia.

Jos tyypin IA pienten muutosten tapauksessa hakemuksessa ei toimiteta kaikkia tarvittavia asiakirjoja, tämä ei välttämättä johda muutoksen välittömään hylkäämiseen, jos luvanhaltija toimittaa puuttuvat asiakirjat välittömästi asianomaisen viranomaisen pyynnöstä. On kuitenkin painotettava, että tyypin IA pienet muutokset voidaan erityistilanteissa hylätä, ja tällöin luvanhaltijan on välittömästi keskeytettävä jo toteutettujen muutosten soveltaminen.

2.1.3 Tyypin IA muutosten arviointi puhtaasti kansallisessa menettelyssä

Kansallinen toimivaltainen viranomainen arvioi tyypin IA ilmoituksen 30 päivän kuluessa sen vastaanottamisesta.

Kansallinen toimivaltainen viranomainen ilmoittaa luvanhaltijalle arvioinnin tuloksesta viimeistään 30 päivänä. Jos myyntilupa edellyttää muutoksia myyntiluvan myöntämispäätökseen, kansallinen toimivaltainen viranomainen päivittää myyntiluvan myöntämispäätöksen 6 kuukauden kuluessa siitä, kun se ilmoitti luvanhaltijalle arvioinnin tulokset, kunhan myyntiluvan muuttamiseen tarvittavat asiakirjat on toimitettu kansalliselle toimivaltaiselle viranomaiselle.

Kun yhdessä ilmoituksessa ilmoitetaan yksi tai useampi tyypin IA pieni muutos, kansallinen toimivaltainen viranomainen ilmoittaa luvanhaltijalle, mikä muutos tai mitkä muutokset on hyväksytty tai hylätty sen arvion perusteella.

Jos tyypin IA pienten muutosten tapauksessa hakemuksessa ei toimiteta kaikkia tarvittavia asiakirjoja, tämä ei välttämättä johda muutoksen välittömään hylkäämiseen, jos luvanhaltija toimittaa puuttuvat asiakirjat välittömästi asianomaisen viranomaisen pyynnöstä. On kuitenkin painotettava, että tyypin IA pienet muutokset voidaan erityistilanteissa hylätä, ja tällöin luvanhaltijan on välittömästi keskeytettävä jo toteutettujen muutosten soveltaminen.

2.1.4 Tyypin IA muutosten arviointi keskitetyssä menettelyssä

Virasto arvioi tyypin IA ilmoituksen 30 päivän kuluessa sen vastaanottamisesta. Ihmisille tarkoitettuja lääkkeitä käsittelevän komitean tai eläinlääkekomitean kyseiselle valmisteelle nimittämä esittelijä ei osallistu arviointiin. Virasto lähettää esittelijälle silti tiedoksi jäljennöksen tyypin IA ilmoituksesta.

Virasto ilmoittaa luvanhaltijalle arvioinnin tuloksesta viimeistään 30 päivänä. Jos arvioinnin tulos on myönteinen ja komission tekemään myyntiluvan myöntämispäätökseen edellytetään muutoksia, virasto ilmoittaa komissiolle ja toimittaa sille tarkistetut asiakirjat. Tällöin komissio päivittää myyntiluvan myöntämispäätöksen viimeistään 12 kuukauden kuluttua.

Kun yhdessä ilmoituksessa ilmoitetaan yksi tai useampi tyypin IA pieni muutos, virasto ilmoittaa selvästi luvanhaltijalle, mikä muutos tai mitkä muutokset on hyväksytty tai hylätty sen arvion perusteella.

Jos tyypin IA pienten muutosten tapauksessa hakemuksessa ei toimiteta kaikkia tarvittavia asiakirjoja, tämä ei välttämättä johda muutoksen välittömään hylkäämiseen, jos luvanhaltija toimittaa puuttuvat asiakirjat välittömästi viraston pyynnöstä. On kuitenkin painotettava, että tyypin IA pienet muutokset voidaan erityistilanteissa hylätä, ja tällöin luvanhaltijan on keskeytettävä jo toteutettujen muutosten soveltaminen.

2.2 Tyypin IB pienet muutokset

Nämä ohjeet koskevat muutosasetuksen 7, 9, 11, 13 b, 13 d, 13 e, 15, 17, 23 ja 24 artiklan soveltamista tyypin IB pieniin muutoksiin.

Muutosasetuksessa ja näiden ohjeiden liitteessä esitetään luettelo muutoksista, joita on pidettävä tyypin IB pieninä muutoksina. Tällaiset pienet muutokset on ilmoitettava ennen niiden toteuttamista. Luvanhaltijan on odotettava 30 päivää, ennen kuin se toteuttaa muutoksen, jotta asiaan liittyvät viranomaiset varmasti ehtivät hyväksyä ilmoituksen (”kerro, odota ja toimi” -menettely).

2.2.1 Tyypin IB ilmoitusten toimittaminen

Luvanhaltijan on toimitettava tyypin IB pieniä muutoksia koskevat ilmoitukset samanaikaisesti kaikille kyseeseen tuleville jäsenvaltioille, kansalliselle toimivaltaiselle viranomaiselle tai virastolle (tapauksen mukaan).

Luvanhaltijat voivat koota yhteen ilmoitukseen useita samaa myyntilupaa koskevia tyypin IB pieniä muutoksia ryhmäksi tai koota samaa myyntilupaa koskevan yhden tai useamman tyypin IB pienen muutoksen ryhmäksi muiden pienten muutosten kanssa, kunhan kyseessä on jokin muutosasetuksen liitteessä III lueteltu tapaus tai kun asiasta on sovittu ennalta viitejäsenvaltion, kansallisen toimivaltaisen viranomaisen tai viraston kanssa (tapauksen mukaan).

Puhtaasti kansallisella menettelyllä hyväksyttyjen lääkkeiden tapauksessa luvanhaltija voi lisäksi koota useisiin myyntilupiin yhdessä jäsenvaltiossa vaikuttavia useita tyypin IB pieniä muutoksia ryhmäksi tai koota useisiin myyntilupiin yhdessä jäsenvaltiossa vaikuttavan yhden tai useamman tyypin IB pienen muutoksen ryhmäksi muiden pienten muutosten kanssa, kunhan i) muutokset ovat samoja kaikkien kyseisten myyntilupien osalta, ii) muutokset toimitetaan samaan aikaan kansalliselle toimivaltaiselle viranomaiselle ja iii) kansallinen toimivaltainen viranomainen on hyväksynyt ennalta ryhmittelyn.

Kun sama tyypin IB pieni muutos tai sama pienten muutosten ryhmä (ks. edellä) vaikuttaa useisiin saman luvanhaltijan myyntilupiin, luvanhaltija voi ilmoittaa nämä muutokset yhtenä hakemuksena ”työnjakoa varten” (katso kohta 3 ”työnjako”).

Ilmoituksessa on mainittava muutosasetuksen liitteessä IV luetellut tiedot, ja ne on esitettävä seuraavasti EU:n yhteisen teknisen asiakirjan asianmukaisen otsikoinnin ja numeroinnin mukaisesti tai hakijoiden oppaan niteessä 6B kuvatussa muodossa (eläinlääkkeet, kun EU:n yhteisen teknisen asiakirjan muoto ei ole käytettävissä):

— Saatekirje

— Täytetty EU:n muutoshakemuslomake (julkaistu hakijoiden oppaassa), joka sisältää yksityiskohtaiset tiedot asianomaisesta myyntiluvasta tai -luvista. Jos muutos on seurausta toisesta muutoksesta tai liittyy toiseen muutokseen, muutosten välinen suhde on kuvattava hakemuslomakkeen asianomaisessa jaksossa. Jos muutos on katsottava luokittelemattomaksi, on sisällytettävä yksityiskohtainen perustelu sen ilmoittamiseksi tyypin IB muutoksena.

— Viittaus muutoskoodiin, joka esitetään näiden ohjeiden liitteessä ja joka osoittaa, että kaikki ehdot ja asiakirjoja koskevat vaatimukset täyttyvät, tai tapauksen mukaan viittaus luokittelusuositukseen, joka on julkaistu muutosasetuksen 5 artiklan mukaisesti ja jota on käytetty asiaan liittyvässä hakemuksessa.

— Ehdotettua muutosta tukevat asiaan liittyvät asiakirjat, myös näiden ohjeiden liitteessä mahdollisesti määritellyt asiakirjat.

— Jos muutosten pyytäjänä on toimivaltainen viranomainen ja muutokset perustuvat luvan myöntämisen jälkeisten olosuhteiden tai lääketurvatoiminnan velvoitteiden nojalla ilmoitettuihin uusiin tietoihin, saatekirjeeseen on liitettävä jäljennös pyynnöstä.

— Jos muutokset vaikuttavat valmisteyhteenvetoon, myyntipäällysmerkintöihin tai pakkausselosteeseen: tarkistetut valmistetiedot asiamukaisessa muodossa sekä mahdolliset käännökset. Jos tyypin IB pieni muutos vaikuttaa ulomman päällyksen tai pakkauksen tai pakkausselosteen yleiseen suunnitteluun tai luettavuuteen, viitejäsenvaltiolle, kansalliselle toimivaltaiselle viranomaiselle tai virastolle on toimitettava vedokset ja näytteet.

Vastavuoroisen tunnustamismenettelyn mukaisesti käsiteltävien muutosten yhteydessä viitejäsenvaltiolle on lisäksi toimitettava lähetyspäiväluettelo, jossa mainitaan tyypin IB muutosmenettelyn numero, päivämäärät, jolloin hakemukset on lähetetty kullekin kyseeseen tulevalle jäsenvaltiolle, ja vahvistus siitä, että asianomaisten toimivaltaisten viranomaisten edellyttämät asiaan liittyvät maksut on maksettu.

Puhtaasti kansallisen menettelyn mukaisesti käsiteltävien muutosten yhteydessä on vahvistettava, että kansallisen toimivaltaisen viranomaisen edellyttämä asiaan liittyvä maksu on maksettu.

Keskitetyssä menettelyssä käsiteltävien muutosten yhteydessä tyypin IB pienen muutoksen tai muutosten asiaan liittyvä maksu, josta säädetään asetuksessa (EY) N:o 297/95, on maksettava viraston maksumenettelyjen mukaisesti.

2.2.2 Tyypin IB muutosten tarkastelu vastavuoroisessa tunnustamismenettelyssä

Kun tyypin IB ilmoitus vastaanotetaan, se käsitellään seuraavasti:

Viitejäsenvaltio tarkistaa seitsemän vuorokauden kuluessa, voidaanko ehdotettu muutos katsoa tyypin IB pieneksi muutokseksi ja onko ilmoitus oikein tehty ja puutteeton (”kelpuuttaminen”), ennen kuin arviointimenettely käynnistetään.

Jos ehdotettua muutosta ei katsota tyypin IB pieneksi muutokseksi näiden ohjeiden liitteen perusteella tai sitä ei ole luokiteltu tyypin IB pieneksi muutokseksi muutosasetuksen 5 artiklan mukaisessa suosituksessa ja viitejäsenvaltio katsoo, että muutos voi vaikuttaa merkittävästi lääkkeen laatuun, turvallisuuteen tai tehoon, viitejäsenvaltio ilmoittaa tästä välittömästi kyseeseen tuleville jäsenvaltioille ja luvanhaltijalle.

Jolleivät kyseeseen tulevat jäsenvaltiot ilmaise erimielisyyttään seuraavien seitsemän vuorokauden kuluessa, luvanhaltijaa pyydetään tarkistamaan ja täydentämään hakemustaan, jotta se täyttää tyypin II huomattavaa muutosta koskevalta hakemukselta edellytetyt vaatimukset. Kelpuutetun tarkistetun muutoshakemuksen vastaanottamisen jälkeen pannaan vireille tyypin II arviointimenettely (katso kohta 2.3.2).

Jos kyseeseen tulevat jäsenvaltiot ovat eri mieltä viitejäsenvaltion kanssa, viitejäsenvaltion on tehtävä lopullinen päätös ehdotetun muutoksen luokituksesta ottaen huomioon sille lähetetyt huomiot.

Jos viitejäsenvaltion kanta on, että ehdotettu muutos voidaan katsoa tyypin IB pieneksi muutokseksi, luvanhaltijalle ilmoitetaan kelpuutuksen tuloksesta ja menettelyn aloittamispäivämäärästä.

Viitejäsenvaltio ilmoittaa luvanhaltijalle menettelyn tuloksesta 30 päivän kuluessa kelpuutetun ilmoituksen vastaanottamisen vahvistamisesta. Jollei viitejäsenvaltio ole toimittanut luvanhaltijalle lausuntoaan ilmoituksesta 30 päivän kuluessa kelpuutetun ilmoituksen vastaanoton vahvistamisesta, ilmoitus katsotaan hyväksytyksi.

Jos lopputulos on kielteinen, luvanhaltija voi muuttaa ilmoitusta 30 päivän kuluessa voidakseen ottaa asianmukaisesti huomioon muutoksen hylkäämiseen johtaneet syyt. Jollei luvanhaltija muuta ilmoitustaan pyynnön mukaisesti 30 päivän kuluessa, kaikkien asianomaisten jäsenvaltioiden katsotaan hylänneen muutoksen.

Viitejäsenvaltio ilmoittaa luvanhaltijalle muutoksen tai muutosten lopullisesta hyväksymisestä tai hylkäämisestä (sekä kielteisen tuloksen perustelut) 30 päivän kuluessa muutetun ilmoituksen vastaanottamisesta. Vastaava ilmoitus toimitetaan myös asianomaisille jäsenvaltioille.

Kun yhdessä ilmoituksessa on ilmoitettu useita pieniä muutoksia, viitejäsenvaltio ilmoittaa luvanhaltijalle ja asianomaisille jäsenvaltioille, mikä muutos tai mitkä muutokset on hyväksytty tai hylätty sen arvion perusteella.

Asiaan liittyvät viranomaiset päivittävät tarpeen mukaan myyntiluvan kuuden kuukauden kuluessa siitä, kun viitejäsenvaltio on päättänyt menettelyn, kunhan myyntiluvan muuttamiseen tarvittavat asiakirjat on toimitettu kyseeseen tuleville jäsenvaltioille. Hyväksytyt tyypin IB pienet muutokset voidaan kuitenkin toteuttaa tarvitsematta odottaa myyntiluvan päivitystä.

2.2.3 Tyypin IB muutosten arviointi puhtaasti kansallisessa menettelyssä

Kun tyypin IB ilmoitus vastaanotetaan, se käsitellään seuraavasti:

Kansallinen toimivaltainen viranomainen tarkistaa, voidaanko ehdotettu muutos katsoa tyypin IB pieneksi muutokseksi ja onko ilmoitus oikein tehty ja puutteeton (”kelpuuttaminen”), ennen kuin arviointimenettely käynnistetään.

Jos ehdotettua muutosta ei katsota tyypin IB pieneksi muutokseksi näiden ohjeiden liitteen perusteella tai sitä ei ole luokiteltu tyypin IB pieneksi muutokseksi muutosasetuksen 5 artiklan mukaisessa suosituksessa ja kansallinen toimivaltainen viranomainen katsoo, että muutos voi vaikuttaa merkittävästi lääkkeen laatuun, turvallisuuteen tai tehoon, luvanhaltijaa pyydetään tarkistamaan ja täydentämään hakemustaan, jotta se täyttää tyypin II huomattavaa muutosta koskevalta hakemukselta edellytetyt vaatimukset. Kelpuutetun tarkistetun muutoshakemuksen vastaanottamisen jälkeen pannaan vireille tyypin II arviointimenettely (katso kohta 2.3.4).

Jos kansallisen toimivaltaisen viranomaisen kanta on, että ehdotettu muutos voidaan katsoa tyypin IB pieneksi muutokseksi, luvanhaltijalle ilmoitetaan kelpuutuksen tuloksesta ja menettelyn aloittamispäivämäärästä.

Kansallinen toimivaltainen viranomainen ilmoittaa luvanhaltijalle menettelyn tuloksesta 30 päivän kuluessa kelpuutetun ilmoituksen vastaanottamisen vahvistamisesta. Jollei kansallinen toimivaltainen viranomainen ole toimittanut luvanhaltijalle lausuntoaan ilmoituksesta 30 päivän kuluessa kelpuutetun ilmoituksen vastaanoton vahvistamisesta, ilmoitus katsotaan hyväksytyksi.

Jos lopputulos on kielteinen, luvanhaltija voi muuttaa ilmoitusta 30 päivän kuluessa voidakseen ottaa asianmukaisesti huomioon muutoksen hylkäämiseen johtaneet syyt. Jollei luvanhaltija muuta ilmoitustaan pyynnön mukaisesti 30 päivän kuluessa, kansallisen toimivaltaisen viranomaisen katsotaan hylänneen muutoksen.

Kansallinen toimivaltainen viranomainen ilmoittaa luvanhaltijalle muutoksen tai muutosten lopullisesta hyväksymisestä tai hylkäämisestä (sekä kielteisen tuloksen perustelut) 30 päivän kuluessa muutetun ilmoituksen vastaanottamisesta.

Kun yhdessä ilmoituksessa ilmoitetaan useita pieniä muutoksia, kansallinen toimivaltainen viranomainen ilmoittaa luvanhaltijalle, mikä muutos tai mitkä muutokset on hyväksytty tai hylätty sen arvion perusteella.

Kansallinen toimivaltainen viranomainen päivittää tarpeen mukaan myyntiluvan kuuden kuukauden kuluessa menettelyn päättämisestä, kunhan myyntiluvan muuttamiseen tarvittavat asiakirjat on toimitettu kansalliselle toimivaltaiselle viranomaiselle. Hyväksytyt tyypin IB pienet muutokset voidaan kuitenkin toteuttaa tarvitsematta odottaa myyntiluvan päivitystä.

2.2.4 Tyypin IB muutosten arviointi keskitetyssä menettelyssä

Kun tyypin IB ilmoitus vastaanotetaan, virasto käsittelee sen seuraavasti:

Virasto tarkistaa seitsemän vuorokauden kuluessa, voidaanko ehdotettu muutos katsoa tyypin IB pieneksi muutokseksi ja onko ilmoitus oikein tehty ja puutteeton (”kelpuuttaminen”), ennen kuin arviointimenettely käynnistetään.

Jos ehdotettua muutosta ei katsota tyypin IB pieneksi muutokseksi näiden ohjeiden liitteen perusteella tai sitä ei ole luokiteltu tyypin IB pieneksi muutokseksi muutosasetuksen 5 artiklan mukaisessa suosituksessa ja virasto katsoo, että muutos voi vaikuttaa merkittävästi lääkkeen laatuun, turvallisuuteen tai tehoon, luvanhaltijaa pyydetään tarkistamaan ja täydentämään hakemustaan, jotta se täyttää tyypin II huomattavaa muutosta koskevalta hakemukselta edellytetyt vaatimukset. Kelpuutetun tarkistetun muutoshakemuksen vastaanottamisen jälkeen pannaan vireille tyypin II arviointimenettely (katso kohta 2.3.6).

Jos viraston kanta on, että ehdotettu muutos voidaan katsoa tyypin IB pieneksi muutokseksi, luvanhaltijalle ilmoitetaan kelpuutuksen tuloksesta ja menettelyn aloittamispäivämäärästä.

Esittelijä osallistuu tyypin IB ilmoituksen arviointiin.

Virasto ilmoittaa luvanhaltijalle menettelyn tuloksesta 30 päivän kuluessa kelpuutetun ilmoituksen vastaanottamisen vahvistamisesta. Jollei virasto ole toimittanut luvanhaltijalle lausuntoaan ilmoituksesta 30 päivän kuluessa kelpuutetun ilmoituksen vastaanoton vahvistamisesta, ilmoitus katsotaan hyväksytyksi.

Jos lopputulos on kielteinen, luvanhaltija voi muuttaa ilmoitusta 30 päivän kuluessa voidakseen ottaa asianmukaisesti huomioon muutoksen hylkäämiseen johtaneet syyt. Jollei luvanhaltija muuta ilmoitusta 30 päivän kuluessa, ilmoitus katsotaan hylätyksi.

Virasto ilmoittaa luvanhaltijalle muutoksen tai muutosten lopullisesta hyväksymisestä tai hylkäämisestä (sekä kielteisen tuloksen perustelut) 30 päivän kuluessa muutetun ilmoituksen vastaanottamisesta.

Kun yhdessä ilmoituksessa ilmoitetaan useita pieniä muutoksia, virasto ilmoittaa luvanhaltijalle yksiselitteisesti, mikä muutos tai mitkä muutokset on hyväksytty tai hylätty sen arvion perusteella.

Jos viraston lausunto on myönteinen ja muutos vaikuttaa tai muutokset vaikuttavat komission tekemään myyntiluvan myöntämispäätökseen, virasto ilmoittaa asiasta komissiolle ja toimittaa sille asiaan liittyvät asiakirjat. Komissio päivittää tarpeen mukaan myyntiluvan viimeistään 12 kuukauden kuluttua. Hyväksytty tyypin IB pieni muutos tai muutokset voidaan kuitenkin toteuttaa tarvitsematta odottaa päivitystä komission tekemään myyntiluvan myöntämispäätökseen, ja hyväksytty muutos tai muutokset sisällytetään mahdollisten myöhempien sääntelymenettelyjen liitteisiin.

2.3 Tyypin II huomattavat muutokset

Nämä ohjeet koskevat muutosasetuksen 7, 10, 11, 13, 13 c, 13 d, 13 e, 16, 17, 23 ja 24 artiklan soveltamista tyypin II huomattaviin muutoksiin.

Muutosasetuksessa ja näiden ohjeiden liitteessä esitetään luettelo muutoksista, joita on pidettävä tyypin II huomattavina muutoksina. Tällaiset huomattavat muutokset edellyttävät asiaan kuuluvan toimivaltaisen viranomaisen hyväksyntää ennen kuin ne voidaan toteuttaa.

2.3.1 Tyypin II hakemusten toimittaminen

Luvanhaltijan on toimitettava tyypin II huomattavia muutoksia koskevat ilmoitukset samanaikaisesti kaikille kyseeseen tuleville jäsenvaltioille, kansalliselle toimivaltaiselle viranomaiselle tai virastolle (tapauksen mukaan).

Luvanhaltijat voivat koota yhteen ilmoitukseen useita samaa myyntilupaa koskevia tyypin II huomattavia muutoksia ryhmäksi tai koota samaa myyntilupaa koskevan yhden tai useamman tyypin II huomattavan muutoksen ryhmäksi muiden pienten muutosten kanssa, kunhan kyseessä on jokin muutosasetuksen liitteessä III lueteltu tapaus tai kun asiasta on sovittu ennalta viitejäsenvaltion, kansallisen toimivaltaisen viranomaisen tai viraston kanssa (tapauksen mukaan).

Puhtaasti kansallisella menettelyllä hyväksyttyjen lääkkeiden tapauksessa luvanhaltija voi lisäksi koota useisiin myyntilupiin yhdessä jäsenvaltiossa vaikuttavia useita tyypin II huomattavia muutoksia ryhmäksi tai koota useisiin myyntilupiin yhdessä jäsenvaltiossa vaikuttavan yhden tai useamman tyypin II huomattavan muutoksen ryhmäksi muiden pienten muutosten kanssa, kunhan i) muutokset ovat samoja kaikkien kyseisten myyntilupien osalta, ii) muutokset toimitetaan samaan aikaan kansalliselle toimivaltaiselle viranomaiselle ja iii) kansallinen toimivaltainen viranomainen on hyväksynyt ennalta ryhmittelyn.

Kun sama tyypin II huomattava muutos tai sama muutosten ryhmä (ks. edellä) vaikuttaa useisiin saman luvanhaltijan myyntilupiin, luvanhaltija voi ilmoittaa nämä muutokset yhtenä hakemuksena ”työn jakamiseksi” (katso kohta 3 ”työn jakaminen”).

Hakemuksessa on mainittava muutosasetuksen liitteessä IV luetellut tiedot, ja ne on esitettävä seuraavasti EU:n yhteisen teknisen asiakirjan asianmukaisen otsikoinnin ja numeroinnin mukaisesti tai hakijoiden oppaan niteessä 6B kuvatussa muodossa (eläinlääkkeet, kun EU:n yhteisen teknisen asiakirjan muoto ei ole käytettävissä):

— Saatekirje.

— Täytetty EU:n muutoshakemuslomake (julkaistu hakijoiden oppaassa), joka sisältää yksityiskohtaiset tiedot asianomaisesta myyntiluvasta tai -luvista. Jos muutos on seurausta toisesta muutoksesta tai liittyy toiseen muutokseen, muutosten välinen suhde on kuvattava hakemuslomakkeen asianomaisessa jaksossa.

— Viittaus muutoskoodiin, joka esitetään näiden ohjeiden liitteessä ja joka osoittaa, että kaikki ehdot ja asiakirjoja koskevat vaatimukset täyttyvät, tai tapauksen mukaan viittaus luokittelusuositukseen, joka on julkaistu muutosasetuksen 5 artiklan mukaisesti ja jota on käytetty asiaan liittyvässä hakemuksessa.

— Ehdotettuun muutokseen tai muutoksiin liittyvät lisätiedot.

— Päivitys tai lisäys laatutiivistelmään, ei-kliinisiin katsauksiin ja kliinisiin katsauksiin (tai eläinlääkkeiden yhteydessä asiantuntijan raportteihin) tarpeen mukaan. Kun mukana toimitetaan yksikin ei-kliininen tai kliininen tutkimusraportti, sen tai niiden asiaan liittyvät tiivistelmät on sisällytettävä moduuliin 2.

— Jos muutosten pyytäjänä on toimivaltainen viranomainen ja muutokset perustuvat luvan myöntämisen jälkeisten olosuhteiden tai lääketurvatoiminnan velvoitteiden nojalla ilmoitettuihin uusiin tietoihin, saatekirjeeseen on liitettävä jäljennös pyynnöstä.

— Jos muutokset vaikuttavat valmisteyhteenvetoon, myyntipäällysmerkintöihin tai pakkausselosteeseen, tarkistetut valmistetiedot asiamukaisessa muodossa sekä mahdolliset käännökset. Jos tyypin II huomattava muutos vaikuttaa ulomman päällyksen tai pakkauksen tai pakkausselosteen yleiseen suunnitteluun tai luettavuuteen, viitejäsenvaltiolle, kansalliselle toimivaltaiselle viranomaiselle tai virastolle on toimitettava vedokset ja näytteet.

Vastavuoroisen tunnustamismenettelyn mukaisesti käsiteltävien muutosten yhteydessä viitejäsenvaltiolle on lisäksi toimitettava lähetyspäiväluettelo, jossa mainitaan tyypin II muutosmenettelyn numero, päivämäärät, jolloin hakemukset on lähetetty kullekin kyseeseen tulevalle jäsenvaltiolle, ja vahvistus siitä, että asianomaisten toimivaltaisten viranomaisten edellyttämät asiaan liittyvät maksut on maksettu.

Puhtaasti kansallisen menettelyn mukaisesti käsiteltävien muutosten yhteydessä on vahvistettava, että kansallisen toimivaltaisen viranomaisen edellyttämä asiaan liittyvä maksu on maksettu.

Keskitetyssä menettelyssä käsiteltävien muutosten yhteydessä tyypin II muutoksen tai muutosten asiaan liittyvä maksu, josta säädetään asetuksessa (EY) N:o 297/95, on maksettava viraston maksumenettelyjen mukaisesti.

2.3.2 Tyypin II muutosten arviointi vastavuoroisessa tunnustamismenettelyssä

Kun tyypin II hakemus vastaanotetaan, viitejäsenvaltio käsittelee sen seuraavasti:

Jos hakemus on toimitettu yhtä aikaa kaikille kyseeseen tuleville jäsenvaltioille ja se sisältää kohdassa 2.3.1 luetellut tiedot, viitejäsenvaltio ilmoittaa tyypin II huomattavaa muutosta koskevan kelpuutetun hakemuksen vastaanottamisesta. Menettely alkaa sinä päivänä, jona viitejäsenvaltion ilmoitus kelpuutetun hakemuksen vastaanottamisesta on päivätty. Luvanhaltijalle ja asianomaisille jäsenvaltioille ilmoitetaan aikataulu menettelyn alkaessa.

Pääsääntöisesti tyypin II huomattavien muutosten yhteydessä sovelletaan 60 päivän arviointimääräaikaa. Viitejäsenvaltio voi lyhentää määräaikaa asian kiireellisyyden vuoksi erityisesti turvallisuuskysymysten yhteydessä tai pidentää sitä 90 päivään, jos kyse on liitteessä V olevassa I osassa luetelluista muutoksista tai muutosten ryhmittelystä muutosasetuksen 7 artiklan 2 kohdan c alakohdan mukaisesti. Muutosasetuksen liitteessä V olevassa 2 osassa lueteltujen eläinlääkkeiden muutoksiin sovelletaan 90 päivän määräaikaa.

Viitejäsenvaltio laatii arviointiraportin luonnoksen ja hakemusta koskevan päätöksen ilmoitetussa aikataulussa ja jakelee sen asianomaisille jäsenvaltioille näiden huomioita varten sekä luvanhaltijalle tiedoksi. Asianomaiset jäsenvaltiot toimittavat huomionsa viitejäsenvaltiolle aikataulussa asetetuissa määräajoissa.

Viitejäsenvaltio voi pyytää luvanhaltijalta lisätietoja arvioinnin kuluessa. Luvanhaltijalle lähetettävien lisätietopyyntöjen yhteyteen on liitettävä aikataulu, jossa esitetään, mihin mennessä luvanhaltijan on toimitettava pyydetyt tiedot, sekä tapauksen mukaan jatkettu arviointimääräaika. Yleensä sovelletaan yhden kuukauden keskeytystä. Tätä pidempää keskeytystä haluavan luvanhaltijan on lähetettävä perusteltu pyyntö viitejäsenvaltion hyväksyttäväksi.

Menettely keskeytetään lisätietojen vastaanottamiseen saakka. Vastausten arviointi voi kestää enintään 30 tai 60 päivää luvanhaltijalta pyydettyjen tietojen monimutkaisuuden ja määrän mukaan.

Luvanhaltijan vastauksen saatuaan viitejäsenvaltio viimeistelee arviointiraportin luonnoksen ja hakemusta koskevan päätöksen ja jakelee sen asianomaisille jäsenvaltioille näiden huomioita varten sekä luvanhaltijalle tiedoksi.

2.3.3 Tyypin II muutosten arvioinnin tulos vastavuoroisessa tunnustamismenettelyssä

Viitejäsenvaltio viimeistelee arviointimääräajan loppuun mennessä arviointiraportin ja päätöksensä hakemuksesta, ja toimittaa nämä asianomaisille jäsenvaltioille.

Asianomaiset jäsenvaltiot tunnustavat 30 päivän kuluessa arviointiraportin ja päätöksen vastaanottamisesta päätöksen ja ilmoittavat asiasta viitejäsenvaltiolle, ellei havaita sellaista ihmisten terveyteen kohdistuvaa mahdollista vakavaa riskiä tai (eläinlääkkeiden tapauksessa) ihmisten tai eläinten terveyteen tai ympäristöön kohdistuvaa mahdollista vakavaa riskiä, joka estää viitejäsenvaltion päätöksen tunnustamisen. Jäsenvaltion, joka havaitsee 30 päivän kuluessa viitejäsenvaltion arviointiraportin ja päätöksen vastaanottamisesta tällaisen mahdollisen vakavan riskin, on ilmoitettava siitä viitejäsenvaltiolle ja annettava yksityiskohtainen lausunto kantansa syistä.

Tällöin viitejäsenvaltio vie hakemuksen asianmukaisen koordinointiryhmän käsiteltäväksi direktiivin 2001/82/EY 33 artiklan 3, 4 ja 5 kohdan tai direktiivin 2001/83/EY 29 artiklan 3, 4 ja 5 kohdan soveltamiseksi erimielisyyteen ja ilmoittaa asiasta luvanhaltijalle ja asianomaisille jäsenvaltioille. Hakijalla ei ole oikeutta saattaa asiaa koordinointiryhmän käsiteltäväksi.

Jos hakemus, joka koskee sellaisten muutosten ryhmää, johon sisältyy ainakin tyypin II muutos, on saatettu koordinointiryhmän käsiteltäväksi, päätöstä niistä muutoksista, joita ei ole saatettu koordinointiryhmän käsiteltäväksi, lykätään siihen asti, kun erityismenettely on saatettu päätökseen (mukaan luettuna tapauksen mukaan asian saattaminen ihmisille tarkoitettuja lääkkeitä käsittelevän komitean käsiteltäväksi direktiivin 2001/83/EY 32–34 artiklan mukaisesti tai eläinlääkekomitean käsiteltäväksi direktiivin 2001/82/EY 36–38 mukaisesti). Koordinointiryhmä ja myöhemmin ihmisille tarkoitettuja lääkkeitä käsittelevä komitea tai eläinlääkintäkomitea keskustelee kuitenkin vain niistä muutoksista, joiden osalta on havaittu ihmisten tai eläinten terveyteen tai ympäristöön kohdistuva mahdollinen vakava riski, ei koko ryhmästä.

Viitejäsenvaltio ilmoittaa asianomaisille jäsenvaltioille ja luvanhaltijalle muutoksen tai muutosten hyväksymisestä tai hylkäämisestä (sekä kielteisen lopputuloksen perustelut). Kun yhdessä hakemuksessa on toimitettu useita tyypin II muutoksia tai ryhmä tyypin II ja pieniä muutoksia, viitejäsenvaltio ilmoittaa luvanhaltijalle ja asianomaisille jäsenvaltioille, mikä muutos tai mitkä muutokset on hyväksytty tai hylätty. Luvanhaltija voi peruuttaa ryhmitellystä hakemuksesta yksittäisiä muutoksia menettelyn aikana (ennen kuin viitejäsenvaltion arviointi on valmis).

Kun tiedoksi annetaan valmisteyhteenvetoon, myyntipäällysmerkintöihin tai pakkausselosteeseen tehtäviä muutoksia koskeva myönteinen päätös, luvanhaltijan on toimitettava seitsemän päivän kuluessa käännökset valmistetietojen teksteistä kaikille kyseeseen tuleville jäsenvaltioille.

Muutoksen tai muutosten hyväksymisen jälkeen kyseeseen tulevien jäsenvaltioiden toimivaltaiset viranomaiset muuttavat tarpeen mukaan myyntilupaa muutoksen tai muutosten huomioon ottamiseksi kahden kuukauden kuluessa, kunhan myyntiluvan muuttamiseen tarvittavat asiakirjat on toimitettu kyseeseen tuleville jäsenvaltioille.

Hyväksytty tyypin II huomattava muutos tai muutokset voidaan toteuttaa 30 päivän kuluessa siitä, kun luvanhaltijalle on ilmoitettu, että viitejäsenvaltio on hyväksynyt muutoksen tai muutokset, kunhan myyntiluvan muuttamiseen tarvittavat asiakirjat on toimitettu kyseeseen tulevalle jäsenvaltiolle. Jos hakemus on toimitettu koordinointiryhmän käsiteltäväksi, muutosta tai muutoksia ei saa toteuttaa ennen kuin erityismenettelyssä on päätetty, että muutos tai muutokset hyväksytään. Ne ryhmään sisältyvät muutokset, joita ei ole saatettu koordinointiryhmän käsiteltäväksi, voidaan kuitenkin toteuttaa, jos viitejäsenvaltio niin ilmoittaa.

Turvallisuusseikkoihin liittyvät muutokset on toteutettava viitejäsenvaltion ja luvanhaltijan kesken sovitussa aikataulussa.

2.3.4 Tyypin II muutosten arviointi puhtaasti kansallisessa menettelyssä

Kun tyypin II hakemus vastaanotetaan, kansallinen toimivaltainen viranomainen käsittelee sen seuraavasti:

Jos hakemus sisältää kohdassa 2.3.1 luetellut tiedot, kansallinen toimivaltainen viranomainen ilmoittaa tyypin II huomattavaa muutosta koskevan kelpuutetun hakemuksen vastaanottamisesta. Menettely alkaa sinä päivänä, jona ilmoitus kelpuutetun hakemuksen vastaanottamisesta on päivätty. Luvanhaltijalle ilmoitetaan aikataulusta menettelyn alussa.

Pääsääntöisesti tyypin II huomattavien muutosten yhteydessä sovelletaan 60 päivän arviointimääräaikaa. Kansallinen toimivaltainen viranomainen voi lyhentää määräaikaa asian kiireellisyyden vuoksi erityisesti turvallisuuskysymysten yhteydessä tai pidentää sitä 90 päivään, jos kyse on liitteessä V olevassa I osassa luetelluista muutoksista tai muutosten ryhmittelystä muutosasetuksen 13 d artiklan 2 kohdan c alakohdan mukaisesti. Muutosasetuksen liitteessä V olevassa osassa 2 lueteltujen eläinlääkkeiden muutoksiin sovelletaan 90 päivän määräaikaa.

Kansallinen toimivaltainen viranomainen voi pyytää luvanhaltijalta lisätietoja arvioinnin kuluessa. Luvanhaltijalle lähetettävien lisätietopyyntöjen yhteyteen on liitettävä aikataulu, jossa esitetään, mihin mennessä luvanhaltijan on toimitettava pyydetyt tiedot, sekä tapauksen mukaan jatkettu arviointimääräaika.

Menettely keskeytetään lisätietojen vastaanottamiseen saakka. Keskeytyksen pituus on pääsääntöisesti yksi kuukausi. Tätä pidempää keskeytystä haluavan luvanhaltijan on lähetettävä perusteltu pyyntö kansallisen toimivaltaisen viranomaisen hyväksyttäväksi.

Vastausten arviointi voi kestää enintään 30 tai 60 päivää luvanhaltijalta pyydettyjen tietojen monimutkaisuuden ja määrän mukaan.

2.3.5 Tyypin II muutosten arvioinnin tulos puhtaasti kansallisessa menettelyssä

Kansallinen toimivaltainen viranomainen viimeistelee arviointimääräajan loppuun mennessä arviointinsa, johon sisältyy sen päätös hakemuksesta, ja ilmoittaa luvanhaltijalle muutoksen tai muutosten hyväksymisestä tai hylkäämisestä (sekä kielteisen lopputuloksen perustelut).

Kun yhdessä hakemuksessa on toimitettu useita tyypin II muutoksia tai ryhmä tyypin II ja pieniä muutoksia, kansallinen toimivaltainen viranomainen ilmoittaa luvanhaltijalle, mikä muutos tai mitkä muutokset on hyväksytty tai hylätty. Luvanhaltija voi peruuttaa ryhmitellystä hakemuksesta yksittäisiä muutoksia menettelyn aikana (ennen kuin kansallisen toimivaltaisen viranomaisen arviointi on valmis).

Muutoksen tai muutosten hyväksymisen jälkeen kansalliset toimivaltaiset viranomaiset muuttavat tarpeen mukaan myyntilupaa muutoksen tai muutosten huomioon ottamiseksi kahden kuukauden kuluessa, kunhan myyntiluvan muuttamiseen tarvittavat asiakirjat on toimitettu kansalliselle toimivaltaiselle viranomaiselle.

Hyväksytty tyypin II huomattava muutos tai muutokset voidaan toteuttaa sen jälkeen, kun luvanhaltijalle on ilmoitettu, että kansallinen toimivaltainen viranomainen on hyväksynyt muutoksen tai muutokset, kunhan myyntiluvan muuttamiseen tarvittavat asiakirjat on toimitettu kyseeseen tulevalle jäsenvaltiolle.

Turvallisuusseikkoihin liittyvät muutokset on toteutettava kansallisen toimivaltaisen viranomaisen ja luvanhaltijan kesken sovitussa aikataulussa.

2.3.6 Tyypin II muutosten arviointi keskitetyssä menettelyssä

Kun tyypin II hakemus vastaanotetaan, virasto käsittelee sen seuraavasti:

Jos virastolle toimitettu hakemus sisältää kohdassa 2.3.1 luetellut tiedot, virasto ilmoittaa tyypin II huomattavaa muutosta koskevan kelpuutetun hakemuksen vastaanottamisesta. Virasto aloittaa menettelyn kelpuutetun hakemuksen vastaanottamisen vahvistamispäivään mennessä. Myyntiluvan luvanhaltijalle ilmoitetaan hyväksytystä aikataulusta menettelyn alussa.

Pääsääntöisesti tyypin II huomattavien muutosten yhteydessä sovelletaan 60 päivän arviointimääräaikaa. Virasto voi lyhentää määräaikaa asian kiireellisyyden vuoksi erityisesti turvallisuuskysymysten yhteydessä tai pidentää sitä 90 päivään, jos kyse on liitteessä V olevassa I osassa luetelluista muutoksista tai muutosten ryhmittelystä muutosasetuksen 7 artiklan 2 kohdan c alakohdan mukaisesti. Muutosasetuksen liitteessä V olevassa osassa 2 lueteltujen eläinlääkkeiden muutoksiin sovelletaan 90 päivän määräaikaa.

Ihmisille tarkoitettuja lääkkeitä käsittelevä komitea tai eläinlääkekomitea voi pyytää lisätietoja arvioinnin kuluessa. Luvanhaltijalle lähetettävien lisätietopyyntöjen tai täydentävien lisätietopyyntöjen yhteyteen on liitettävä aikataulu, jossa esitetään, mihin mennessä luvanhaltijan on toimitettava pyydetyt tiedot, sekä tapauksen mukaan jatkettu arviointimääräaika.

Menettely keskeytetään lisätietojen vastaanottamiseen saakka. Yleensä sovelletaan enintään yhden kuukauden keskeytystä. Kuukautta pidempää keskeytystä haluavan luvanhaltijan on lähetettävä perusteltu pyyntö virastolle, joka antaa sen vastaavan komitean hyväksyttäväksi. Täydentävien lisätietopyyntöjen yhteydessä sovelletaan pääsääntöisesti uutta menettelyn keskeytystä enintään kuukaudeksi; perustelluista syistä keskeytys voi kestää enintään kaksi kuukautta.

Vastausten arviointi komiteassa voi kestää enintään 30 tai 60 päivää myyntiluvan luvanhaltijalta pyydettyjen tietojen monimutkaisuuden ja määrän mukaan.

Tarvittaessa ihmisille tarkoitettuja lääkkeitä käsittelevässä komiteassa tai eläinlääkekomiteassa voidaan järjestää suullinen selvitys komitean tai luvanhaltijan pyynnöstä.

2.3.7 Tyypin II muutosten arvioinnin tulos keskitetyssä menettelyssä

Kun ihmisille tarkoitettuja lääkkeitä käsittelevä komitea tai eläinlääkekomitea on hyväksynyt lausunnon, virasto ilmoittaa luvanhaltijalle 15 päivän kuluessa, onko lausunto myönteinen vai kielteinen (sekä kielteisen tuloksen perustelut).

Kun yhdessä hakemuksessa on toimitettu useita tyypin II muutoksia tai tyypin II muutos tai muutoksia yhdessä pienten muutosten kanssa, virasto antaa lausunnon menettelyn lopullisesta tuloksesta. Lausunnossa mainitaan myös ne muutokset, joita ei ole katsottu voitavan hyväksyä. Luvanhaltija voi peruuttaa ryhmitellystä hakemuksesta yksittäisiä muutoksia menettelyn aikana (ennen kuin viraston lausunto on valmis).

Asetuksen (EY) N:o 726/2004 9 artiklan 2 kohdassa ja 34 artiklan 2 kohdassa säädettyä uudelleentarkastelumenettelyä sovelletaan myös tyypin II huomattavia muutoksia koskevista hakemuksista annettuihin lausuntoihin.

Jos viraston lopullinen lausunto on myönteinen ja muutos vaikuttaa tai muutokset vaikuttavat komission tekemään myyntiluvan myöntämispäätökseen, virasto toimittaa komissiolle lausuntonsa ja sen perustelut sekä myyntiluvan muuttamiseen tarvittavat asiakirjat.

Saatuaan lopullisen lausunnon ja asiaan liittyvät tiedot komissio muuttaa tarpeen mukaan myyntilupaa kahden kuukauden kuluessa seuraavissa tapauksissa:

i) muutokset, jotka liittyvät uuden terapeuttisen käyttöaiheen lisäämiseen tai olemassa olevan muuttamiseen;

ii) muutokset, jotka liittyvät uuden vasta-aiheen lisäämiseen;

iii) muutokset, jotka liittyvät annostuksen muuttamiseen;

iv) muutokset, jotka koskevat lisäystä tai muutosta muuhun kuin elintarviketuotantoon tarkoitettuihin eläinlääkkeen kohde-eläinlajeihin;

v) muutokset, jotka liittyvät serotyypin, kannan tai vasta-aineen taikka serotyyppien, kantojen tai vasta-aineiden yhdistelmän korvaamiseen tai lisäämiseen eläimille tarkoitetussa rokotteessa;

vi) muutokset, jotka liittyvät ihmisen influenssaa vastaan tarkoitettujen kausiluonteisten, pandemiaa edeltävien ja pandemiarokotteiden vaikuttavien aineiden muutoksiin;

vii) muutokset, jotka liittyvät eläinlääkkeen varoajan muutoksiin;

viii) muut tyypin II muutokset, joiden tarkoituksena on muuttaa eläinlääkkeen myyntiluvan myöntämispäätöstä kansanterveyteen, eläinten terveyteen tai ympäristöön liittyvän merkittävän huolenaiheen vuoksi.

Muiden muutosten tapauksessa komissio muuttaa tarvittaessa myyntiluvan myöntämispäätöstä viimeistään 12 kuukauden kuluttua.

Hyväksytyt tyypin II merkittävät muutokset, jotka edellyttävät komission tekemän myyntiluvan myöntämispäätöksen muuttamista kahden kuukauden kuluessa, voidaan toteuttaa vasta, kun komissio on ilmoittanut asiasta luvanhaltijalle. Jos myyntiluvan myöntämispäätöksen muuttamista ei edellytetä kahden kuukauden kuluessa tai jos hyväksytty muutos tai muutokset eivät vaikuta komission tekemän myyntiluvan myöntämispäätöksen ehtoihin, muutos tai muutokset voidaan toteuttaa, kun virasto on ilmoittanut luvanhaltijalle, että sen lausunto on myönteinen.

Turvallisuusseikkoihin liittyvät muutokset on toteutettava komission ja luvanhaltijan kesken sovitussa aikataulussa.

2.4 Laajennukset

Muutosasetuksen liitteessä I luetellaan muutokset, jotka katsotaan myyntiluvan laajennuksiksi. Kuten muutosasetuksen 19 artiklassa säädetään, laajentamista koskevat hakemukset arvioidaan samalla menettelyllä, jota on sovellettu siihen liittyvään alkuperäiseen myyntilupaan. Laajennukselle voidaan joko myöntää uusi myyntilupa tai laajennus sisällytetään alkuperäiseen myyntilupaan, johon se liittyy.

2.4.1 Laajennushakemusten toimittaminen

Laajennushakemukset toimitetaan kaikille kyseeseen tuleville jäsenvaltioille, kansalliselle toimivaltaiselle viranomaiselle tai virastolle (tapauksen mukaan).

Luvanhaltijat voivat koota yhteen ilmoitukseen useita samaa myyntilupaa koskevia laajennuksia ryhmäksi tai koota yhden tai useamman laajennuksen ryhmäksi yhden tai useamman muun muutoksen kanssa, kunhan kyseessä on jokin muutosasetuksen liitteessä III lueteltu tapaus tai kun asiasta on sovittu ennalta viitejäsenvaltion, kansallisen toimivaltaisen viranomaisen tai viraston kanssa (tapauksen mukaan). Muutosasetuksessa ei kuitenkaan säädetä työnjaon soveltamisesta laajentamishakemuksiin.

Hakemus on esitettävä seuraavasti EU:n yhteisen teknisen asiakirjan asianmukaisen otsikoinnin ja numeroinnin mukaisesti tai hakijoiden oppaan niteessä 6B kuvatussa muodossa (eläinlääkkeet, kun EU:n yhteisen teknisen asiakirjan muoto ei ole käytettävissä):

— Saatekirje

— Täytetty EU:n hakemuslomake (julkaistu hakijoiden oppaassa)

— Ehdotettuun laajennukseen liittyvät lisätiedot. Hakijoiden oppaan niteen 2A tai 6A liitteeseen 1 liittyvästä liitteestä IV on luettavissa ohjeita laajennushakemuksiin tarvittavista asianmukaisista lisätutkimuksista.

— Täydellinen moduuli 1 (eläinlääkkeiden yhteydessä osa 1) ja perustelut moduulin 1 tai osan 1 asiaan liittyvissä kohdissa mainittujen tietojen tai asiakirjojen puuttumiselle.

— Päivitys tai lisäys laatutiivistelmään, ei-kliinisiin katsauksiin ja kliinisiin katsauksiin (tai eläinlääkkeiden yhteydessä asiantuntijan raportteihin) tarpeen mukaan. Kun mukana toimitetaan yksikin ei-kliininen tai kliininen tutkimusraportti, sen tai niiden asiaan liittyvät tiivistelmät on sisällytettävä moduuliin 2.

— Jos laajennus vaikuttaa valmisteyhteenvetoon, myyntipäällysmerkintöihin tai pakkausselosteeseen: tarkistetut valmistetiedot asianmukaisessa muodossa.

Vastavuoroisen tunnustamismenettelyn mukaisesti käsiteltävien laajennushakemusten yhteydessä viitejäsenvaltiolle on lisäksi toimitettava lähetyspäiväluettelo, jossa mainitaan menettelyn numero, päivämäärät, jolloin hakemukset on lähetetty kullekin kyseeseen tulevalle jäsenvaltiolle, ja vahvistus siitä, että asianomaisten toimivaltaisten viranomaisten edellyttämät asiaan liittyvät maksut on maksettu.

Puhtaasti kansallisen menettelyn mukaisesti käsiteltävien laajennushakemusten yhteydessä on vahvistettava, että kansallisen toimivaltaisen viranomaisen edellyttämä asiaan liittyvä maksu on maksettu.

Keskitetyssä menettelyssä käsiteltävien laajennushakemusten yhteydessä laajennuksen tai laajennusten asiaan liittyvä maksu, josta säädetään asetuksessa (EY) N:o 297/95, on maksettava viraston maksumenettelyjen mukaisesti.

2.4.2 Laajennuksen arviointi kansallisessa menettelyssä

Kun laajennushakemus vastaanotetaan vastavuoroisen tunnustamismenettelyn tai puhtaasti kansallisen menettelyn yhteydessä, se käsitellään samalla tavoin kuin alkuperäinen myyntilupahakemus direktiivin 2001/82/EY tai direktiivin 2001/83/EY mukaisesti.

2.4.3 Laajennuksen arviointi keskitetyssä menettelyssä

Kun virasto vastaanottaa laajennushakemuksen, se käsittelee hakemuksen samalla tavoin kuin alkuperäisen myyntilupahakemuksen asetuksen (EY) N:o 726/2004 mukaisesti.

2.5 Ihmisten influenssarokotteet

Nämä ohjeet koskevat muutosasetuksen 12, 13 f ja 18 artiklan soveltamista ihmisten influenssarokotteita koskevien hakemusten vuotuiseen päivitykseen.

Ihmisten influenssarokotteiden valmistukseen luontaisten erityispiirteiden vuoksi ihmisten influenssarokotteen vaikuttavan aineen vuotuiseen muuttamiseen sovelletaan erityistä ”nopeutettua muutosmenettelyä” ihmisten influenssarokotteen viruskannan tai -kantojen koostumusta tulevana kautena koskevan EU:n suosituksen mukaisesti. Lisäksi muutosasetuksen 21 artiklassa säädetään erityisestä kiireellisestä menettelystä pandemiatilanteissa.

Muissa ihmisten influenssarokotteiden muutoksissa noudatetaan näiden ohjeiden muissa kohdissa esitettyjä muutosmenettelyjä.

Nopeutetussa muutosmenettelyssä on kaksi vaihetta. Ensimmäisessä vaiheessa arvioidaan hallinnollisia ja laadullisia seikkoja (valmisteyhteenveto, myyntipäällysmerkinnät ja pakkausseloste sekä kemialliset, farmaseuttiset ja biologiset asiakirjat). Toisessa vaiheessa arvioidaan lisätietoja tarpeen mukaan.

On suositeltavaa, että luvanhaltijat neuvottelevat vuotuisten päivitysten toimittamisesta ennalta viitejäsenvaltion, kansallisen toimivaltaisen viranomaisen tai viraston kanssa.

2.5.1 Ihmisten influenssarokotteiden vuotuiseen päivitykseen liittyvien muutosten toimittaminen

Hakemukset, jotka koskevat muutoksia ihmisten influenssarokotteiden vaikuttavien aineiden vuotuiseksi päivittämiseksi, on toimitettava viitejäsenvaltiolle ja kaikille asianomaisille jäsenvaltioille, kansalliselle toimivaltaiselle viranomaiselle tai virastolle (tapauksen mukaan).

Hakemus on esitettävä EU:n yhteisen teknisen asiakirjan asianmukaisen otsikoinnin ja numeroinnin mukaisesti:

— Saatekirje

— Täytetty EU:n hakemuslomake (julkaistu hakijoiden oppaassa).

— Päivitys tai lisäys laatutiivistelmään, ei-kliinisiin katsauksiin ja kliinisiin katsauksiin tarpeen mukaan. Kun mukana toimitetaan yksikin ei-kliininen tai kliininen tutkimusraportti, sen tai niiden asiaan liittyvät tiivistelmät on sisällytettävä moduuliin 2.

— Ehdotettuun muutokseen tai muutoksiin liittyvät lisätiedot.

— Tarkistetut valmistetiedot asianmukaisessa muodossa.

Vastavuoroisen tunnustamismenettelyn mukaisesti käsiteltävien ihmisten influenssarokotteiden vuotuista päivittämistä koskevien hakemusten yhteydessä viitejäsenvaltiolle on lisäksi toimitettava lähetyspäiväluettelo, jossa mainitaan menettelyn numero, päivämäärät, jolloin hakemukset on lähetetty kullekin kyseeseen tulevalle jäsenvaltiolle, ja vahvistus siitä, että asianomaisten toimivaltaisten viranomaisten edellyttämät asiaan liittyvät maksut on maksettu.

Puhtaasti kansallisen menettelyn mukaisesti käsiteltävien ihmisten influenssarokotteiden vuotuista päivittämistä koskevien hakemusten yhteydessä on vahvistettava, että kansallisen toimivaltaisen viranomaisen edellyttämä asiaan liittyvä maksu on maksettu.

Keskitetyssä menettelyssä käsiteltävien ihmisten influenssarokotteiden vuotuista päivittämistä koskevien hakemusten yhteydessä muutoksen asiaan liittyvä maksu, josta säädetään asetuksessa (EY) N:o 297/95, on maksettava viraston maksumenettelyjen mukaisesti.

2.5.2 Muutosten arviointi vastavuoroisessa tunnustamismenettelyssä

Kun ihmisten influenssarokotteen vuotuista päivittämistä koskeva hakemus vastaanotetaan, viitejäsenvaltio käsittelee sen seuraavasti:

Viitejäsenvaltio ilmoittaa kelpuutetun hakemuksen vastaanottamisesta seitsemän päivän kuluessa ja ilmoittaa luvanhaltijalle ja kyseeseen tuleville jäsenvaltioille menettelyn alkamisesta.

Viitejäsenvaltio laatii arviointiraportin ja hakemusta koskevan päätöksen. Tätä varten viitejäsenvaltio tarkastelee ensin hallinnollisia ja laadullisia tietoja. Koska viitejäsenvaltion on lähetettävä arviointi ja päätösluonnos viimeistään asetuksessa säädetyn 45 päivän määräajan kuluessa, odotetaan, että viitejäsenvaltio saa hallinnollisten ja laadullisten tietojen arvioinnin tyypillisesti valmiiksi 30 päivän kuluessa kelpuutetun hakemuksen vastaanottamisesta, jotta lisätietojen (etenkin kliinisten ja säilyvyyttä koskevien tietojen) arviointiin olisi riittävästi aikaa.

Viitejäsenvaltio voi pyytää luvanhaltijaa toimittamaan lisätietoja (etenkin kliinisiä ja säilyvyyttä koskevia tietoja); tällöin se ilmoittaa asiasta asianomaisille jäsenvaltioille. Jos luvanhaltijalle lähetetään lisätietoja koskeva pyyntö, 45 päivän määräaika keskeytetään siihen asti, että luvanhaltija on toimittanut pyydetyt tiedot.

Viitejäsenvaltio toimittaa arviointiraportin ja päätösluonnoksen asianomaisille jäsenvaltioille. Asianomaiset jäsenvaltiot tekevät 12 päivän kuluessa vastaanottamispäivästä päätöksen ja ilmoittavat siitä luvanhaltijalle ja viitejäsenvaltiolle.

2.5.3 Muutosten arviointi puhtaasti kansallisessa menettelyssä

Kun ihmisten influenssarokotteen vuotuinen muutoshakemus vastaanotetaan, kansallinen toimivaltainen viranomainen käsittelee sen seuraavasti:

Kansallinen toimivaltainen viranomainen ilmoittaa ihmisten influenssarokotteen vuotuista muutosta koskevan kelpuutetun hakemuksen vastaanottamisesta ja ilmoittaa siitä luvanhaltijalle.

Arvioinnin aikana kansallinen toimivaltainen viranomainen voi pyytää luvanhaltijaa toimittamaan lisätietoja (etenkin kliinisiä ja säilyvyyttä koskevia tietoja); tällöin 45 päivän määräaika keskeytetään siihen asti, että luvanhaltija on toimittanut pyydetyt tiedot.

Kansallinen toimivaltainen viranomainen viimeistelee 45 päivän kuluessa kelpuutetun hakemuksen vastaanottamisesta arviointinsa, johon sisältyy sen päätös hakemuksesta, ja ilmoittaa luvanhaltijalle muutoksen tai muutosten hyväksymisestä tai hylkäämisestä (sekä kielteisen lopputuloksen perustelut).

2.5.4 Muutosten arviointi keskitetyssä menettelyssä

Kun ihmisten influenssarokotteen vuotuinen muutoshakemus vastaanotetaan, virasto käsittelee sen seuraavasti:

Virasto ilmoittaa ihmisten influenssarokotteen vuotuista muutosta koskevan kelpuutetun hakemuksen vastaanottamisesta seitsemän päivän kuluessa ja ilmoittaa luvanhaltijalle menettelyn alkamisesta.

Ihmisille tarkoitettuja lääkkeitä käsittelevällä komitealla on enintään 55 päivää aikaa menettelyn alusta lukien arvioida hakemus. Komitea voi pyytää luvanhaltijaa toimittamaan lisätietoja (etenkin kliinisiä ja säilyvyyttä koskevia tietoja); tällöin 55 päivän määräaika keskeytetään siihen asti, että luvanhaltija on toimittanut pyydetyt tiedot.

Komissio muuttaa tarvittaessa komitean lopullisen lausunnon perusteella myyntiluvan myöntämispäätöstä ja päivittää yhteisön lääkerekisterin.

2.6 Kiireelliset turvallisuusrajoitukset

Muutosasetuksen 22 artiklassa säädetään, että luvanhaltija voi ottaa käyttöön alustavia ”kiireellisiä turvallisuusrajoituksia”, jos ihmisille tarkoitettujen lääkkeiden tapauksessa ilmenee ihmisten terveyteen kohdistuva riski taikka eläinlääkkeiden tapauksessa ihmisten tai eläinten terveyteen tai ympäristöön kohdistuva riski.

Kiireelliset turvallisuusrajoitukset koskevat myyntiluvan ehtoihin tehtävää väliaikaista muutosta, joka tehdään lääkkeen turvallisen käytön kannalta merkityksellisten uusien tietojen johdosta. Nämä kiireelliset muutokset otetaan tämän jälkeen käyttöön muuttamalla myyntilupaa vastaavasti.

Luvanhaltijan on ilmoitettava käyttöön otettavista rajoituksista välittömästi kaikille kyseeseen tuleville jäsenvaltioille, kansalliselle toimivaltaiselle viranomaiselle tai virastolle (tapauksen mukaan).

Jollei asiaan liittyvä viranomainen tai virasto (keskitetysti hyväksyttyjen lääkkeiden osalta) ole esittänyt vastalausetta 24 tunnin kuluessa tiedon vastaanottamisesta, kiireelliset turvallisuusrajoitukset katsotaan hyväksytyiksi. Ne on toteutettava viitejäsenvaltion, kansallisen toimivaltaisen viranomaisen tai viraston (tapauksen mukaan) ja luvanhaltijan kesken sovittavan määräajan kuluessa.

Kiireellisiä turvallisuusrajoituksia voivat määrätä myös komissio (keskitetysti hyväksytyt lääkkeet) tai kansalliset toimivaltaiset viranomaiset (kansallisesti hyväksytyt lääkkeet), mikäli ihmisille tarkoitettujen lääkkeiden yhteydessä aiheutuu riski ihmisten terveydelle tai eläinlääkkeiden yhteydessä riski ihmisten tai eläinten terveydelle.

Luvanhaltijan on toimitettava vastaava muutoshakemus, joka vastaa kiireellisiä turvallisuusrajoituksia (riippumatta siitä, onko rajoituksia pyytänyt luvanhaltija vai onko ne määrännyt komissio tai jäsenvaltion toimivaltaiset viranomaiset), mahdollisimman pian 15 päivän kuluessa.

2.7 Vaatimusten noudattamista koskeva lausuma lastenlääkeasetuksen mukaisesti

Lastenlääkkeistä sekä asetuksen (ETY) N:o 1768/92, direktiivin 2001/20/EY, direktiivin 2001/83/EY ja asetuksen (EY) N:o 726/2004 muuttamisesta 12 päivänä joulukuuta 2006 annetussa Euroopan parlamentin ja neuvoston asetuksessa (EY) N:o 1901/2006 (10) (”lastenlääkeasetus”) säädetään palkkioista:

— Asetuksen (EY) N:o 1901/2006 36 artiklan 1 kohdan mukaisesti patentin tai lisäsuojatodistuksen haltijalla on oikeus saada kuuden kuukauden jatko asetuksen (ETY) N:o 1768/92 (11) 13 artiklan 1 ja 2 kohdassa tarkoitettuun voimassaoloaikaan (nyt: asetus (EY) N:o 469/2009) tietyin edellytyksin, mukaan luettuna lastenlääkeasetuksen 28 artiklan 3 kohdassa tarkoitetun lausuman lisääminen myyntilupaan (”noudattamista koskeva lausuma”).

— Asetuksen (EY) N:o 1901/2006 37 artiklan mukaisesti harvinaislääkkeen myyntiluvan haltijalla on oikeus asetuksen (EY) N:o 141/2000 8 artiklan 1 kohdassa tarkoitetun kymmenvuotiskauden pidentämiseen 12 vuoteen tietyin edellytyksin, mukaan luettuna noudattamista koskevan lausuman lisääminen myyntilupaan.

Jotta lastenlääkeasetuksen 36 ja 37 artiklassa säädettyjä palkkioita voitaisiin hyödyntää, myyntilupaan voidaan vaatia muutosta, jolla siihen lisätään noudattamista koskeva lausuma.

Muutosasetuksen 23 a artiklalla yksinkertaistetaan menettelyä, jolla noudattamista koskeva lausuma lisätään myyntilupaan niin, että asetuksessa (EY) N:o 1901/2006 säädettyjä palkkioita voidaan hakea mahdollisimman nopeasti, kunhan lastenlääkeasetuksessa säädetyt vaatimukset on täytetty. Luvanhaltijoiden on toimitettava asiaan liittyvälle viranomaiselle muutospyyntö noudattamista koskevan lausuman sisällyttämiseksi myyntilupaan. Sen jälkeen kun on varmistettu, että kaikki asiaan liittyvät edellytykset täyttyvät, asiaan liittyvä viranomainen sisällyttää noudattamista koskevan lausuman myyntiluvan tekniseen selvitykseen.

Oikeusvarmuuden vuoksi asiaan liittyvä viranomainen toimittaa luvanhaltijalle vahvistuksen siitä, että noudattamista koskeva lausuma on sisällytetty tekniseen selvitykseen, 30 päivän kuluessa asiaan liittyvän arvioinnin tekemisestä. Keskitetyn menettelyn mukaisesti myönnettyjen myyntilupien tapauksessa vahvistuksen siitä, että noudattamista koskeva lausuma on sisällytetty tekniseen selvitykseen, antaa Euroopan lääkevirasto.

3. MENETTELYLLISET OHJEET TYÖNJAKOA VARTEN

Muutosasetuksen 20 artiklassa annetaan luvanhaltijalle mahdollisuus toimittaa yhdessä hakemuksessa tyypin IB muutoksia, tyypin II muutoksia tai asetuksen liitteessä III lueteltuja tai viitejäsenvaltion, kansallisen toimivaltaisen viranomaisen tai viraston (tapauksen mukaan) kanssa sovittuja tapauksia vastaavia muutosryhmiä, kunhan mukana ei ole laajennuksia, jotka vaikuttavat

i) saman luvanhaltijan useampaan kuin yhteen puhtaasti kansallisen menettelyn mukaisesti myönnettyyn myyntilupaan useammassa kuin yhdessä jäsenvaltiossa; tai

ii) saman luvanhaltijan useampaan kuin yhteen vastavuoroisen tunnustamismenettelyn mukaisesti myönnettyyn myyntilupaan; tai

iii) saman luvanhaltijan useampaan kuin yhteen keskitetyn menettelyn mukaisesti myönnettyyn myyntilupaan; tai

iv) saman luvanhaltijan yhteen tai useampaan puhtaasti kansallisen menettelyn mukaisesti myönnettyyn myyntilupaan ja yhteen tai useampaan keskitetyn menettelyn mukaisesti myönnettyyn myyntilupaan; tai

v) saman luvanhaltijan yhteen tai useampaan puhtaasti kansallisen menettelyn mukaisesti myönnettyyn myyntilupaan ja yhteen tai useampaan vastavuoroisen tunnustamismenettelyn mukaisesti myönnettyyn myyntilupaan; tai

vi) saman luvanhaltijan yhteen tai useampaan vastavuoroisen tunnustamismenettelyn mukaisesti myönnettyyn myyntilupaan ja yhteen tai useampaan keskitetyn menettelyn mukaisesti myönnettyyn myyntilupaan; tai

vii) saman luvanhaltijan yhteen tai useampaan puhtaasti kansallisen menettelyn mukaisesti myönnettyyn myyntilupaan, yhteen tai useampaan vastavuoroisen tunnustamismenettelyn mukaisesti myönnettyyn myyntilupaan tai yhteen tai useampaan keskitetyn menettelyn mukaisesti myönnettyyn myyntilupaan.

Jotta vältetään päällekkäinen työ tällaisten muutosten arvioinnissa, on perustettu työnjakomenettely, jossa yksi jäsenvaltioiden toimivaltaisista viranomaisista ja virastosta valittu viranomainen (”viiteviranomainen”) tutkii muutoksen kaikkien muiden asiaan liittyvien viranomaisten puolesta.

Jos vähintään yksi kyseisistä myyntiluvista on myönnetty keskitetyssä menettelyssä, virasto toimii viiteviranomaisena (kohta 3.4). Kaikissa muissa tapauksissa koordinointiryhmän – luvanhaltijan suosituksen huomioon ottaen – valitsema kansallinen toimivaltainen viranomainen toimii viiteviranomaisena (kohta 3.2).

Menettelyn suunnittelun helpottamiseksi luvanhaltijoita kannustetaan ilmoittamaan virastolle tai koordinointiryhmälle sekä ehdotetulle viiteviranomaiselle etukäteen sellaisen muutoksen tai muutosryhmän toimittamisesta, johon on tarkoitus soveltaa työnjakomenettelyä.

Työnjakomenettelyn hyödyntäminen edellyttää, että samaa muutosta tai muutoksia sovelletaan asiaan liittyviin eri lääkkeisiin, jolloin mahdollisia tuotekohtaisia vaikutuksia ei tarvitse arvioida lainkaan (tai juurikaan). Kun ”sama” muutos tai muutokset koskevat eri myyntilupia, on toimitettava erilliset hakemusta tukevat tiedot kullekin asiaan liittyvälle lääkkeelle tai tehtävä erillinen tuotekohtainen arviointi, joten näihin muutoksiin ei voida soveltaa työnjakomenettelyä.

3.1 Muutoshakemuksen toimittaminen työnjakomenettelyä soveltaen

Työnjakomenettelyyn tarkoitettu muutos tai muutosryhmä on toimitettava edellä kohdissa 2.2–2.3 kuvatulla tavalla yhtenä pakettina, joka kattaa kaikkien lääkkeiden kaikki muutokset. Pakettiin on sisällyttävä yhteinen saatekirje ja hakemus sekä erilliset hakemusta tukevat asiakirjat kullekin asiaan liittyvälle lääkkeelle sekä (tarvittaessa) tarkistetut valmistetiedot kullekin asiaan liittyvälle lääkkeelle. Näin virasto ja kansalliset toimivaltaiset viranomaiset pystyvät päivittämään jokaisen työnjakomenettelyyn sisältyvän myyntiluvan asiakirjat asiaa koskevien muutettujen tai uusien tietojen mukaisesti.

Työnjakohakemus on toimitettava kaikille asiaan liittyville viranomaisille eli kaikille jäsenvaltioille, joissa asiaan liittyvät tuotteet ovat saaneet luvan, sekä virastolle (keskitetyssä menettelyssä).

3.2 Työnjaon arviointi, johon ei sisälly keskitetyssä menettelyssä hyväksyttyjä lääkkeitä

Kun luvanhaltija ilmoittaa koordinointiryhmälle tulevasta työnjakomenettelystä, joka ei vaikuta keskitetysti myönnettyihin myyntilupiin, koordinointiryhmä tekee seuraavassa kokouksessaan luvanhaltijan ehdotuksen huomioon ottaen päätöksensä viiteviranomaisesta ja muutosasetuksen 20 artiklan 3 kohdan kolmannen kappaleen nojalla mahdollisesta toisesta asiaan liittyvästä viranomaisesta, joka avustaa viiteviranomaista. Koordinointiryhmä ilmoittaa luvanhaltijalle päätöksestä ja siitä, mikä kansallinen toimivaltainen viranomainen toimii viiteviranomaisena.

Kun työnjakohakemus vastaanotetaan, viiteviranomainen käsittelee sen seuraavasti:

Viiteviranomainen vahvistaa kelpuutetun työnjakomenettelyä koskevan hakemuksen vastaanoton. Viiteviranomainen käynnistää menettelyn välittömästi kelpuutetun hakemuksen vastaanoton vahvistamisen jälkeen. Luvanhaltijalle ja asianomaisille jäsenvaltioille ilmoitetaan aikataulu menettelyn alkaessa.

Pääsääntöisesti työnjakomenettelyissä käytetään 60 päivän arviointimääräaikaa tai muutosasetuksen liitteessä V olevassa osassa 2 lueteltujen muutosten yhteydessä 90 päivän arviointimääräaikaa. Viiteviranomainen voi kuitenkin lyhentää määräaikaa asian kiireellisyyden vuoksi erityisesti turvallisuuskysymysten yhteydessä tai pidentää sitä 90 päivään, jos kyse on liitteessä V olevassa I osassa luetelluista muutoksista tai muutosten ryhmittelystä muutosasetuksen 7 artiklan 2 kohdan c alakohdan tai 13 d artiklan 2 kohdan c alakohdan mukaisesti.

Viiteviranomainen laatii lausunnon ilmoitetussa aikataulussa ja jakelee sen asianomaisille jäsenvaltioille näiden huomioita varten sekä luvanhaltijalle tiedoksi. Asianomaiset jäsenvaltiot toimittavat huomionsa aikataulussa asetetuissa määräajoissa.

Viitejäsenvaltio voi pyytää luvanhaltijalta lisätietoja arvioinnin kuluessa. Luvanhaltijalle lähetettävien lisätietopyyntöjen yhteyteen on liitettävä aikataulu, jossa esitetään, mihin mennessä luvanhaltijan on toimitettava pyydetyt tiedot, sekä tapauksen mukaan jatkettu arviointimääräaika. Yleensä sovelletaan yhden kuukauden keskeytystä. Tätä pidempää keskeytystä haluavan luvanhaltijan on lähetettävä perusteltu pyyntö viitejäsenvaltion hyväksyttäväksi.

Menettely keskeytetään lisätietojen vastaanottamiseen saakka. Vastausten arviointi voi kestää enintään 30 tai 60 päivää luvanhaltijalta pyydettyjen tietojen monimutkaisuuden ja määrän mukaan.

Luvanhaltijan vastauksen saatuaan viitejäsenvaltio viimeistelee lausuntoluonnoksen ja jakelee sen asianomaisille jäsenvaltioille näiden huomioita varten sekä luvanhaltijalle tiedoksi.

3.3 Sellaisen työnjaon arvioinnin tulos, johon ei sisälly keskitetyssä menettelyssä hyväksyttyjä lääkkeitä

Viiteviranomainen antaa arviointimääräajan loppuun mennessä lausuntonsa hakemuksesta ja ilmoittaa asianomaisille jäsenvaltioille ja luvanhaltijalle.

Jos lausunto on myönteinen, siihen on liitettävä luettelo niistä muutoksista, joita ei pidetä hyväksyttävinä (tarpeen mukaan). Muutoksia voidaan pitää hyväksyttävinä vain joidenkin lääkkeiden osalta. Jos lopputulos on kielteinen, sen perustelut on selitettävä.

Asianomaiset jäsenvaltiot tunnustavat lausunnon 30 päivän kuluessa sen vastaanottamisesta ja ilmoittavat asiasta viitejäsenvaltiolle, ellei havaita sellaista ihmisten terveyteen kohdistuvaa mahdollista vakavaa riskiä tai (eläinlääkkeiden tapauksessa) ihmisten tai eläinten terveyteen tai ympäristöön kohdistuvaa mahdollista vakavaa riskiä, joka estää viitejäsenvaltion lausunnon tunnustamisen. Jäsenvaltion, joka havaitsee 30 päivän kuluessa viitejäsenvaltion lausunnon vastaanottamisesta tällaisen mahdollisen vakavan riskin, on ilmoitettava siitä viitejäsenvaltiolle ja annettava yksityiskohtainen lausunto kantansa syistä.

Tällöin viiteviranomainen vie hakemuksen asianmukaisen koordinointiryhmän käsiteltäväksi direktiivin 2001/82/EY 33 artiklan 3, 4 ja 5 kohdan tai direktiivin 2001/83/EY 29 artiklan 3, 4 ja 5 kohdan soveltamiseksi erimielisyyteen ja ilmoittaa asiasta luvanhaltijalle ja kyseeseen tuleville jäsenvaltioille. Luvanhakijalla ei ole oikeutta saattaa asiaa koordinointiryhmän käsiteltäväksi.

Jos asia saatetaan koordinointiryhmän käsiteltäväksi, työnjakohakemusta koskeva päätösmenettely keskeytetään siihen asti, kun erityismenettelyä koskeva päätös on tehty (mukaan luettuna tapauksen mukaan asian saattaminen ihmisille tarkoitettuja lääkkeitä käsittelevän komitean käsiteltäväksi direktiivin 2001/83/EY 32–34 artiklan mukaisesti tai eläinlääkekomitean käsiteltäväksi direktiivin 2001/82/EY 36–38 mukaisesti).

Kun tiedoksi annetaan valmisteyhteenvetoon, myyntipäällysmerkintöihin tai pakkausselosteeseen tehtäviä muutoksia koskeva myönteinen lausunto, luvanhaltijan on toimitettava seitsemän päivän kuluessa käännökset valmistetietojen teksteistä kaikille kyseeseen tuleville jäsenvaltioille.

Lausunnon hyväksymisen tai, jos on käynnistetty erityismenettely, koordinointiryhmän hyväksymisen tai komission päätöksen (tapauksen mukaan) ilmoittamisen jälkeen kyseeseen tulevat jäsenvaltiot muuttavat myyntilupaa 30 päivän kuluessa, kunhan myyntiluvan muuttamiseksi tarvittavat asiakirjat on toimitettu kyseeseen tuleville jäsenvaltioille.

Työnjakomenettelyn mukaisesti hyväksytyt tyypin IB pienet muutokset voidaan toteuttaa heti, kun viiteviranomaisen myönteinen lausunto on vastaanotettu.

Tyypin II merkittävät muutokset (myös ne, jotka sisältävät tyypin IB pieniä muutoksia yhteen ryhmiteltynä), jotka on hyväksytty työnjakomenettelyn mukaisesti, voidaan panna täytäntöön 30 päivää viiteviranomaisen myönteisen lausunnon vastaanottamisen jälkeen, kunhan myyntiluvan muuttamiseksi tarvittavat asiakirjat on toimitettu kyseeseen tuleville jäsenvaltioille. Jos hakemus on toimitettu koordinointiryhmän käsiteltäväksi, muutosta tai muutoksia ei saa toteuttaa ennen kuin erityismenettelyssä on päätetty, että muutos tai muutokset hyväksytään.

Turvallisuusseikkoihin liittyvät muutokset on toteutettava luvanhaltijan ja viiteviranomaisen kesken sovitussa aikataulussa.

3.4 Työnjaon arviointi, johon sisältyy keskitetyssä menettelyssä hyväksyttyjä lääkkeitä

Kun vastaanotetaan työnjakomenettelyä koskeva hakemus, joka vaikuttaa ainakin yhteen keskitetysti myönnettyyn myyntilupaan, virasto käsittelee sen seuraavasti:

Virasto vahvistaa kelpuutetun työnjakomenettelyä koskevan hakemuksen vastaanoton. Virasto käynnistää menettelyn välittömästi kelpuutetun hakemuksen vastaanoton vahvistamisen jälkeen. Luvanhaltijalle ilmoitetaan hyväksytystä aikataulusta menettelyn alussa.

Virasto nimittää esittelijän (ja joissain tapauksissa myös avustavan esittelijän) johtamaan arviointimenettelyä.

Pääsääntöisesti työnjakomenettelyissä käytetään 60 päivän arviointimääräaikaa tai muutosasetuksen liitteessä V olevassa osassa 2 lueteltujen muutosten yhteydessä 90 päivän arviointimääräaikaa. Viiteviranomainen voi kuitenkin lyhentää määräaikaa asian kiireellisyyden vuoksi erityisesti turvallisuuskysymysten yhteydessä tai pidentää sitä 90 päivään, jos kyse on liitteessä V olevassa I osassa luetelluista muutoksista tai muutosten ryhmittelystä muutosasetuksen 7 artiklan 2 kohdan c alakohdan tai 13 d artiklan 2 kohdan c alakohdan mukaisesti.

Ihmisille tarkoitettuja lääkkeitä käsittelevä komitea tai eläinlääkekomitea voi pyytää lisätietoja arvioinnin kuluessa. Luvanhaltijalle lähetettävien lisätietopyyntöjen tai täydentävien lisätietopyyntöjen yhteyteen on liitettävä aikataulu, jossa esitetään, mihin mennessä luvanhaltijan on toimitettava pyydetyt tiedot, sekä tapauksen mukaan jatkettu arviointimääräaika.

Menettely keskeytetään lisätietojen vastaanottamiseen saakka. Yleensä sovelletaan enintään yhden kuukauden keskeytystä. Kuukautta pidempää keskeytystä haluavan luvanhaltijan on lähetettävä perusteltu pyyntö virastolle, joka antaa sen ihmisille tarkoitettuja lääkkeitä käsittelevän komitean tai eläinlääkekomitean hyväksyttäväksi.

Täydentävien lisätietopyyntöjen yhteydessä sovelletaan pääsääntöisesti uutta määräajan keskeytystä enintään kuukauden ajan; perustelluista syistä keskeytys voi kestää enintään kaksi kuukautta.

Vastausten arviointi komiteassa voi kestää enintään 30 tai 60 päivää luvanhaltijan toimittamien tietojen monimutkaisuuden ja määrän mukaan.

Tarvittaessa ihmisille tarkoitettuja lääkkeitä käsittelevässä komiteassa tai eläinlääkekomiteassa voidaan järjestää suullinen selvitys komitean tai luvanhaltijan pyynnöstä.

3.5 Sellaisen työnjaon arvioinnin tulos, johon sisältyy keskitetyssä menettelyssä hyväksyttyjä lääkkeitä

Virasto antaa arviointimääräajan loppuun mennessä hakemusta koskevan lausunnon, johon sisältyy arviointiraportti. Virasto ilmoittaa asiasta luvanhaltijalle ja kyseeseen tuleville jäsenvaltioille (tarpeen mukaan). Jos luvanhaltija ei hyväksy lausuntoa, se voi pyytää uudelleentarkastelua asetuksen (EY) N:o 726/2004 9 artiklan 2 kohdassa ja 34 artiklan 2 kohdassa säädetyn menettelyn mukaisesti.

Jos viraston lausunto on myönteinen ja muutos vaikuttaa tai muutokset vaikuttavat komission tekemään myyntiluvan myöntämispäätökseen, virasto toimittaa komissiolle lausuntonsa ja sen perustelut sekä myyntiluvan muuttamiseen tarvittavat asiakirjat.

Jos virasto katsoo, että joitakin muutoksia ei voida hyväksyä, lausuntoon on liitettävä luettelo niistä muutoksista, joita ei pidetä hyväksyttävinä. Muutoksia voidaan pitää hyväksyttävinä vain joidenkin lääkkeiden osalta.

Kun kyseeseen tulevat jäsenvaltiot ovat vastaanottaneet tai komissio on vastaanottanut myönteisen lausunnon, sovelletaan seuraavia vaiheita:

— Vastavuoroisen tunnustamismenettelyn tai puhtaasti kansallisen menettelyn mukaisesti hyväksyttyjen lääkkeiden tapauksessa kyseeseen tulevien jäsenvaltioiden on hyväksyttävä lausunto, ilmoitettava tästä virastolle ja tarvittaessa muutettava kansallisia myyntilupia 60 päivän kuluessa, kunhan myyntiluvan tai -lupien muuttamiseksi tarvittavat asiakirjat on toimitettu.

Tyypin IB pienet muutokset (lukuun ottamatta niitä, jotka on ryhmitelty tyypin II merkittävien muutosten kanssa yhteen) voidaan toteuttaa heti, kun viraston myönteinen lausunto on vastaanotettu.

Tyypin II merkittävät muutokset (ja tyypin IB pienet muutokset, jotka on ryhmitelty tyypin II muutosten kanssa yhteen) voidaan toteuttaa 30 päivän kuluessa siitä, kun viraston myönteinen lausunto on vastaanotettu, kunhan i) myyntiluvan muuttamiseksi tarvittavat asiakirjat on toimitettu kyseeseen tuleville jäsenvaltioille ja ii) hakemusta ei ole toimitettu koordinointiryhmän käsiteltäväksi.

— Keskitetysti hyväksyttyjen lääkkeiden tapauksessa komissio muuttaa – tarvittaessa ja kunhan myyntilupien muuttamiseksi tarvittavat asiakirjat on toimitettu – asiaan liittyviä lupia kahden kuukauden kuluessa seuraavissa tapauksissa: i) muutokset, jotka liittyvät uuden terapeuttisen käyttöaiheen lisäämiseen tai olemassa olevan muuttamiseen; ii) muutokset, jotka liittyvät uuden vasta-aiheen lisäämiseen; iii) muutokset, jotka liittyvät annostuksen muuttamiseen; iv) muutokset, jotka koskevat lisäystä tai muutosta muuhun kuin elintarviketuotantoon tarkoitettuun eläinlääkkeen kohde-eläinlajiin; v) muutokset, jotka liittyvät serotyypin, kannan tai vasta-aineen taikka serotyyppien, kantojen tai vasta-aineiden yhdistelmän korvaamiseen tai lisäämiseen eläimille tarkoitetussa rokotteessa; vi) muutokset, jotka liittyvät ihmisen influenssaa vastaan tarkoitettujen kausiluonteisten, pandemiaa edeltävien ja pandemiarokotteiden vaikuttavien aineiden muutoksiin; vii) muutokset, jotka liittyvät eläinlääkkeen varoajan muutoksiin; viii) muut tyypin II muutokset, joiden tarkoituksena on muuttaa eläinlääkkeen myyntiluvan myöntämispäätöstä kansanterveyteen, eläinten terveyteen tai ympäristöön liittyvän merkittävän huolenaiheen vuoksi.

Muiden muutosten tapauksessa komissio muuttaa myyntiluvan myöntämispäätöstä viimeistään 12 kuukauden kuluttua.

Tyypin IB pienet muutokset (lukuun ottamatta niitä, jotka on ryhmitelty tyypin II merkittävien muutosten kanssa yhteen) voidaan toteuttaa heti, kun viraston myönteinen lausunto on vastaanotettu.

Tyypin II merkittävät muutokset (ja ne tyypin IB pienet muutokset, jotka on ryhmitelty yhteen tyypin II muutosten kanssa), lukuun ottamatta muutoksia, jotka edellyttävät komission päätöksen hyväksymistä kahden kuukauden kuluessa, voidaan toteuttaa 30 päivän kuluessa siitä, kun viraston myönteinen lausunto on vastaanotettu, kunhan myyntiluvan muuttamiseksi tarvittavat asiakirjat on toimitettu.

4. LIITE

Liitteessä on neljä lukua, joissa muutokset luokitellaan seuraavasti: A) Hallinnolliset mukautukset, B) Laadulliset mukautukset, C) Turvallisuuteen, tehoon ja lääketurvaan liittyvät mukautukset ja D) Erityiset mukautukset veriplasman päätiedot sisältävään asiakirjaan (Plasma Master File) ja rokoteantigeenin päätiedot sisältävään asiakirjaan (Vaccine Antigen Master File).

Kun tekstissä viitataan tämän liitteen kohtiin, muutos on merkittävä seuraavaa rakennetta käyttäen: X.N.x.n (”muutoskoodi”).

— X viittaa tässä liitteessä olevaa, muutoksen sisältävää lukua kuvaavaan suuraakkoseen (esim. A, B, C tai D)

— N viittaa muutoksen sisältävän luvun sisäiseen osajakoon (esim. I, II, III)

— x viittaa muutoksen sisältävän luvun alakohtaan (esim. a, b, c)

— n viittaa tässä liitteessä yksittäiselle muutokselle annettuun numeroon (esim. 1, 2, 3).

Liitteen kukin luku sisältää seuraavat:

— Luettelo muutoksista, jotka on luokiteltava tyypin IA pieniksi muutoksiksi tai tyypin II huomattaviksi muutoksiksi muutosasetuksen 2 artiklan ja liitteen II määritelmien mukaisesti. Lisäksi ilmoitetaan, mitkä tyypin IA pienet muutokset edellyttävät muutosasetuksen 8 artiklan 1 kohdassa säädettyä välitöntä ilmoitusta.

— Luettelo muutoksista, joita on pidettävä tyypin IB pieninä muutoksina. On huomattava, että muutosasetuksen 3 artiklan mukaisesti tätä luokkaa sovelletaan oletusarvoisesti. Liitteessä ei myöskään pyritä esittämään tyhjentävää luetteloa tämän luokan muutoksista.

Tässä liitteessä ei käsitellä laajennusten luokittelua, koska ne on esitetty muutosasetuksen liitteessä I olevassa tyhjentävässä luettelossa. Kaikkia muutosasetuksen liitteessä I täsmennettyjä muutoksia on pidettävä myyntiluvan laajennuksina; mitään muita muutoksia ei voida luokitella sellaisiksi.

Jos yksi tai useampi tässä liitteessä tyypin IA pienelle muutokselle määritellyistä ehdoista ei täyty, kyseinen muutos voidaan ilmoittaa tyypin IB muutoksena (”oletusarvoisesti tyypin IB muutos”), jollei muutosta ole nimenomaisesti luokiteltu tyypin II huomattavaksi muutokseksi tässä liitteessä tai muutosasetuksen 5 artiklan mukaisessa suosituksessa tai jollei hakija katso, että muutos voi vaikuttaa merkittävästi lääkkeen laatuun, turvallisuuteen tai tehoon.

Jos toimivaltainen viranomainen katsoo, että oletusarvoisesti tyypin IB muutoksena ilmoitettu muutos voi vaikuttaa merkittävästi lääkkeen laatuun, turvallisuuteen tai tehoon, se voi pyytää, että hakemus päivitetään ja käsitellään tyypin II muutoksena.

Tässä liitteessä ”testimenetelmällä” on sama merkitys kuin ”analyysimenetelmällä” ja ”raja-arvoilla” on sama merkitys kuin ”hyväksymisedellytyksillä”. ”Laatuvaatimusparametrilla” tarkoitetaan laatutekijää, jolle määritellään testimenetelmä ja raja-arvot, esim. määritys, identiteetti, vesipitoisuus. Kun laatuvaatimusparametri lisätään tai poistetaan, samalla lisätään tai poistetaan vastaavat testimenetelmä ja raja-arvot.

Jos samaan aikaan tehdä useita pieniä muutoksia (esim. samaan menetelmään tai prosessiin tai materiaaliin) tai jos vaikuttavan aineen tai lopputuotteen laatutietoja päivitetään merkittävästi, hakijan on otettava huomioon muutosten kokonaisvaikutus lääkkeen laatuun, turvallisuuteen tai tehoon harkitessaan asianmukaista luokitusta ja ilmoitettava muutokset tämän mukaisesti.

Tyypin IB ja tyypin II muutoksista on annettava lisätietoja kulloisenkin mukautuksen luonteen mukaisesti.

Jos muutos on tämän lisäksi sellainen, että sen perusteella on tarkistettava valmisteyhteenvetoa, myyntipäällysmerkintöjä tai pakkausselostetta (joista käytetään yhteisesti nimitystä ”valmistetiedot”), näiden mukautus katsotaan muutoksen osaksi. Tällöin päivitetyt valmistetiedot ja mahdolliset käännökset on toimitettava hakemuksen osana. Vedokset ja näytteet on toimitettava viitejäsenvaltiolle, kansalliselle toimivaltaiselle viranomaiselle tai virastolle.

Ei ole tarpeen ilmoittaa toimivaltaisille viranomaisille Euroopan farmakopean tai jäsenvaltion kansallisen farmakopean päivitetystä monografiasta, jos luvan saaneen lääkkeen asiakirjoissa viitataan ”voimassa olevaan painokseen”. Hakijoiden on syytä muistaa, että päivitettyä monografiaa on ryhdyttävä noudattamaan kuuden kuukauden kuluessa.

Mahdolliset mukautukset Euroopan farmakopean sertifikaatin tueksi laadittujen asiakirjojen sisältöön on toimitettava lääkkeiden ja terveydenhuollon eurooppalaiselle laatutyöelimelle (European Directorate for the Quality of Medicines, EDQM). Jos todistusta kuitenkin tarkistetaan sen jälkeen, kun EDQM on arvioinut mukautusta, kaikki asianomaiset myyntiluvat on päivitettävä.

Direktiivin 2001/83/EY liitteessä I olevan III osan 1 kohdan nojalla veriplasman päätiedot sisältävän asiakirjan (jäljempänä ’PMF’) ja rokoteantigeenin päätiedot sisältävän asiakirjan (’VAMF’) mukautusten yhteydessä noudatetaan muutosasetuksessa säädettyjä muutosten arviointimenettelyjä. Sen vuoksi näiden ohjeiden luvussa D annetaan luettelo muutoksista, jotka koskevat erityisesti PMF- tai VAMF-asiakirjoja. Näiden muutosten tarkistuksen jälkeen kaikki kyseiset myyntiluvat on päivitettävä näiden ohjeiden luvun B.V mukaisesti. Mikäli veriplasmasta peräisin olevan lääkkeen lähtöaineena käytettävää ihmisveriplasmaa koskevia asiakirjoja ei toimiteta PMF:n osana, myyntilupaa koskevissa asiakirjoissa kuvattua lähtöainetta koskevat muutokset on käsiteltävä tämän liitteen mukaisesti.

Tässä liitteessä esiintyvillä viittauksilla myyntilupaa koskevien asiakirjojen mukautuksiin tarkoitetaan lisäystä, korvaamista tai poistamista, jollei muuta ole nimenomaisesti todettu. Jos asiakirjojen mukautukset ovat pelkästään toimituksellisia, niitä ei yleensä pidä toimittaa erillisenä muutoksena vaan ne voidaan sisällyttää asiakirjojen kyseistä osaa koskevaan muutokseen. Tällaisissa tapauksissa hakemuksessa on ilmoitettava selvästi, että kyseessä on toimituksellinen mukautus, ja on annettava ilmoitus siitä, ettei asiakirjojen kyseisen osan sisältö ole muuttunut toimituksellisen mukautuksen vuoksi ilmoitetun muutoksen sisältöä lukuun ottamatta. On huomattava, että toimituksellisiin mukautuksiin sisältyy vanhentuneen tai tarpeettoman tekstin poistaminen, muttei laatuvaatimusparametrien tai valmistusselostusten poistaminen.

(1) EUVL L 334, 12.12.2008, s. 7.

(2) EUVL L 209, 4.8.2012, s. 4.

(3) EYVL L 136, 30.4.2004, s. 1.

(4) EYVL L 311, 28.11.2001, s. 1.

(5) EYVL L 311, 28.11.2001, s. 67.

(6) EYVL L 15, 17.1.1987, s. 38.

(7) EYVL C 229, 22.7.1998, s. 4.

(8) ’Viitejäsenvaltioon’ viittaaminen tarkoittaa tässä yhteydessä sitä, että kyseessä ovat vastavuoroisen tunnustamismenettelyn mukaisesti hyväksytyt valmisteet, ’kansalliseen toimivaltaiseen viranomaiseen’ viittaaminen puolestaan tarkoittaa, että valmisteet on hyväksytty puhtaasti kansallisella menettelyllä, ja virastoon viittaaminen tarkoittaa, että valmisteet on hyväksytty keskitetyllä menettelyllä.

(9) EYVL L 35, 15.2.1995, s. 1.

(10) EUVL L 378, 27.12.2006, s. 1.

(11) Tämä asetus on kumottu 6. heinäkuuta 2009 asetuksella (EY) N:o 469/2009.